timestamp: atn

url: =Malaysia gamsung akikhak laibung sungah gulpi khat kimu :: ZOMI DAILY\nMalaysia gamsung akikhak laibung sungah gulpi khat kimu\nposted on 15 November 2018 at 11:13 pm Lomkholna: Malaysia, News, Sawltak, World\nMalaysia gamsung ah Post Office panin akikhakkhia lai ip sung khatah gul golpi khat ki mukhia cih NST pan kiza hi. Tua gul pen thaam akici Python gulpi te hi a, Poslayu Package sung panin akimukhia ahihi.\nHihvai tawh kisai in Pos Malaysia Bhd panin thunei te’n agenkhiatna ah hihbangin anungtalai gul golpi ipsung ah koihin kikhak pen gitloh gamtatsiat mahmahna khat hi ci’n genkhia uhhi.\nTuaban ah hihbangin Python golpi package sungah koihin kikhak pen Pos Malaysia sungah nasemte ading inzong lauhuai mahmah hi ci’n Spokesman khatin genkhia hi.\nTuaban ah mipi te theihding inzong Post Office panin ganhing tuamtuam ahi Insects, Eggs, Larva, Birds, Tusk cihte kikhak theilo, aki khamcip hi. Tuabang in Post Office panin akhakkhiat tepen thukhenzum ah kitun in thu kibawlding hi ci’n Spokesman khatin pulakkhia hi.\nKhuasung mipi lakah atheilo aomleh vankhatpeuh akhakkhiatma in bangteng ki khaktheihiam cih Pos Laju Branch te kiangah kidongthei hi. Tuabang in vankham khatpeuh akikhak akitheihleh kimanin thu kibawlding cihi.\nTua Python golpi akikoih Poslaju Package ii phone pen Social Media ah ki thehzak in lamdang kisa mahmah hi. Tua golpi akikoihna Box pen atungah khedap hi ci’n “Shoe Box” cih label kithuah a, Universiti Sains Malaysia aom sangnaupang te omna Hostel Block khatah atungding in akikhakkhia ahihi.\nMore: Mexico vanleng tung khatah gul ahinglai kimu ~ ZD\nPost Office sungah tua Parcel akikoih laitak in agamtang, aling kimu ahih manin, aki honkhiat ciangin asungah gul golpikhat aki mukhia ahihi. Tua parcel pen Bayan Lepas tungkhinta a, ahi zongin Selangor, Sungai Buluh ah ki khakkik cih kiza hi. Sawltak #zomidaily\nPrevious: Malaysia papi khatin a tanu zawhthawh thutawh buan ahih manin kum 28 thong kikiasak\nNext: Smartphone leh Tablets te Naupang adingin lauhuai ~ Pau Do Lian


url: =Bangkok Airport ah Security Officer khatin sum aguksak laitak CCTV pan kimu :: ZOMI DAILY\nposted on 5 April 2018 at 5:01 pm Lomkholna: News, Sawltak, Thailand, World\nThailand, Bangkok khuapi aom Suvarnabhumi Airport ah Security Officer khatin X-ray Machine aki nawkphei sakding Bag sungpanin sum aguk laitak kimu ahih manin kiman cih The Nation pan kiza hi. Tua Security Officer asempa in American Tourist khat ii Bag sungpanin Bt6,000 (S$252) sawksimsak ahih manin Tuesday ni in akiman ahihi.\nTua Security Officer asempa pen amin Thanat Monthonrat kici a, kum 25 aphakhin khat ahihi. Private Firm khatah Security Officer asem hi a, Tuesday nitaklam 6:30pm hunin akimankhia ahihi.\nKum 89 aphakhin ahi American Tourist khatin Airport sungah avanteng X-ray Machine ah aki Scan khit ciangin asum pawlkhat omlo hi ci’n Patrol Security Officers te agenkhiat ciangin hihvai aki kankhia ahihi.\nAmerican Tourist inzong a Bag teng Scan akibawlkhit asawtlo in Security Team te kiangah Report bawlpah hi. Security Team te’nzong American Tourist ii avan Scan abawlsakpa zongpheipah uh a, tuapa pen anasepna ah omlai in, X-ray Machine ah asepsep laitak ahihi.\nAmasa in American Tourist ii vansungpan sum ka guksak kei hi ci’n nialnial masa hi. Ahi zongin CCTV sungpanin asum guksaklam kimukhia ahih manin, tuaciangin nialthei nawnlo in akimansuak ahihi.\nTua Security Officer papen anasepzawh khakhatzong cingnailo a, anasep hamsa salua ahih manin, aomna khua ah ciahnuamlua a, sum kisam ahih manin, aguksak kici hi.\nAirport Deputy Director asemlaitak ahi Kittipong Kittikhchorn inzong tua Security Officer apuak ahi Private Security Firm thuneite zasak in, nasemding nateelkhiat uhciangin hoihtak teelcian un ci’n zasak hi.\nMore: Bangkok meileng Station ah Selfie akizaihsawm mi 2 meileng in nawkkha, numeikhat akhe kitan\nAirport Deputy Director in agenbehna ah hih vanlengtual sungah Airport’s Security akizangpen International Standards tawh kituak in akisem hi a, hih buaina pen mimalvai hi ci’n genkhia hi. Tua American Tourist pen avai asianma in vanleng tawh alenkhiat kul ahih manin, asumte pen ki damkhakding cih kiza hi. Bitna apiading, amuanhuaiding tezong Secure zonawnlo uhhi. Sawltak #zomidaily\nPrevious: A 8 veina Lukhu neelkai piakna omding\nNext: Tulaitak aminthang Australia gam paitheihna (842 & 681 Form)\nGamdangmi nasem te hongki ap un, na liausumding uh tawmzawding hi\nVideo: Highway tungah mawtaw Tyre khat kikhuk in mawtaw 2 dengkha\nIh taangthu leh ih mailam kua geelna hi zaw ding?


url: =Congo gamah tuilian hangin mi 50 asih banah mi 10,000 kiimin teennading neilo ~ TK Lian :: ZOMI DAILY\nposted on 5 January 2017 at 4:25 pm Lomkholna: News, Thangkhanlian, World\nJan. 5, 2017: Democratic Republic of Congo (DRC) gam leitaw lamah guah nak zuk lua-in tuilian nasia lua ahih manin khuapi lian lua lote (towns) leh khuata tampi inn tuikhang in nawksiatsak khin ahih manin teenna ding nei lo mi 10,000 kiim om ta a, mi 50 in sih lawh khin zo ta hi. Tulian nasiatna pen Boma khua hi a, khuami ten ka it ka ngaih uh mi tampi tui in taimang khin zo hi ci-in Al Jazeera newste kiangah gen uh hi.\nMakiadi Mvubu in ka tanute tui in taimang khin zo a, ka inn sungah lut dingin ka kithawi lai takin ka inn uh kicim in, tui in tai hi ci hi. DRC gamte khuapi Kinshasha panin km. 470 a om Boma khua pen nung kha panin guahpi hangin Kalamu lui-in nuai na kipan a, tui a ngeina sangin metres nih in sang luan zaw hi.\nBoma khua panin Al Jazeera reporter Fahmida Miller in khuami ten a innkuanpihte uh tui-in a taihmangte luang zongzong lai uh a, lei (bridge) zong kisia a, tui in siluangte km. 35 gamla a om Angola gamah pawl khat tuah hi ci hi.\nDRC gam pen leisung sumpiang (minerals/natural resources) tam mahmahna gam hi napi-in tualgal piang mun mahmah a, tua banah nekgukna nasia lua ahih manin leitunga gamte lak panin gam zawng pen pawl in kiciamteh a, milip 70 million tengte lak panin seh thum suah seh nih in nisim in sum $ 1.25 zong nei zo lo uh hi.\nPrevious: Philippines gam a Kidapawan thonginn panin Muslim Rebels te mi 150 val taikhia ~ TK Lian\nNext: Christian Hymn te’ tangthu: Lungdam Huai Hi, Nang Kong Teel Ni


url: =US gamsung khualzinna pawlkhat – 25 :: ZOMI DAILY\nUS gamsung khualzinna pawlkhat – 25\nposted on 27 January 2016 at 8:00 am Lomkholna: Article, Awnzapau\nNiagra Falls Khua Ah Mi Tawm Semsem\nA gen uh ciangin Niagra Falls khua pen nidang bang lo in sumzuak sum zonna nidang zahin hoih nawn lo a, mikangte bang omnuam nawn lo in mun dangah taitai uhhi ci hi. Acih mah bangin a khuasungah mikang tawm mahmah a, a vom leh Indian pawl khat om hi. Indian ansai khat bang om a, Punjubi te hi sawnsawn hi. Casino inn sang khat lo buang inn sangpipi om lo hi. A kilamthak innsang kibehlap lo hi.\nBaffalo khua zong a khuapi sungah Tulsa khua zah ding mah taih inn sang om liailuai sam aa, ahi zongin sum leh paai zonna ah nidang zah hi lo ahih manin mundangah a taitai mah hih tuak hi. Nu Ngai Zen in bel Tedim ah ka ten lai un, Lawibual veeng tawh kinai aa a teng ka hi uh a, tu’n tuipi galkhat USA ka tun ciangin zong Lawibual (Baffalo) khua mah tawh a kiveeng ahi Niagra Falls khua ka tung kik veve hi.. ci-in ciamnuihna in gen hi.\nGamgi a om khuapite ih et ciangin Kawlgam tawh gi kizawng Thailand, Sen, India cih khawng tawh ih gamgi a khuate kinakkhaih mahmah tuak hi. Tua mah bangin US leh Canada gamgi khuate pen Canada lam nasia takin thupi zaw tham hi. Canada gam lam pan mi zong a en tam zaw uhhi. Amau kiangpan Niagra Falls khempeuh a mau santakah a maii san teekhteekh ah ki-en thei hi. Canada lam a khua ah Niagra khua mah kici in Ontario Province sungah kihel hi. Skylon Tower kici, a dawntuai dong 800 ft a sang khat 1964 May kha in kilam aa, 1965 October 6, ni ciangin kihong hi.\nUS in dem bawl lo in awlmawh tuak hetlo hi. Athu ka kan ciangin leitungah gamgi kigizawngte lakah akileem mahmah buaina omlohna penpen US leh Canda gamgi hi na ci uhhi. Tua ziak mahin US in zong demh bawl peuhmah lo in ahici koih hi lel dingin ka tuat hi.\nExplore The Roar!!!\nTu ni pen vanleeng tawh Tulsa lam zuan kik dingin nitak nai 3:00PM lapin Baffalo International Airport zuan ding ka hi uh hi. Peter a nasepna ah kuan in Nu Ngai zen in ko huhau in nibup khuan la hi. A thupi penpen ka phak nailohna uh, American Falls khang diak pan kipan tuilu lam manawhin Horse Shoe Falls kici Canadian Falls teutui tuahna a lii dong ‘Maid of the Mist’ kici tembaw tawh pai ding ka hi uhhi.\nLut man sum piak kul leuleu a, tuateng khempeuh Nu Ngai Zen mah in hong siksak hi. Tua zawh ciangin buangnai khedap leh tuipuan ka thoh leuleu uhhi. Rainbow Bridge nuai ah tembaw khawlna om a, tembaw nih kizangin a ciah leh a kuan kipaihpelh sak hi.\nTembaw tungah mi a dim phitphet mahin tuang in damdamin hong paipih hi. American Falls ka nawk uh ciangin a zeutui pen gundungah tu lo in suangzual tung suangtum tung vive tu ahih manin tua zahpi in ka tuanna uh tembaw tung dong tui malneu hong tu zo lo hi.\nPai toto in Canadian Falls ka tuntak uh ciangin a lii ka tung dekdek ta uh a, sakol khedap lim leh meel pua ahih mah bangin ka kimkotteng uah tui malneu vive in hong dawntuah hi. Zeutui tuak tawh aneh theih zah dong hong nehpih a, tua zawhteh sawtveipi mah hong khawl pihhi.\nKhua zong kimu thei vetlo in tui malneu vive in hong khuhcip a, ka kimkot teng uh meikaai bangin pak pheuphau hi. Kei bang sawtlua ka sa a hong kileh pih ding ka ngaklah man mahmah hi. Tui ging pen gamlapi pek pan zongah akiza hi a, a phual taktak teh khua peuhmah kiza thei nawn ta lo in inntung sikkang tung a gialkia tawh teh ding bang hi naiisaii lo hi.\nKa gentehpih theih dang ding ka mu kei hi. Mi teltheihna dingin ka gen dan ding kammal ka zonzon hang ka thei kei hi. Tua mun mah va pai a tua teutui tuak ging biabua pen a va sin tekhtekh peuhmah lohin,… cihnopna ah “Explore The Roar!!” a cih a phual mahmah va sik kha aa, a tuakkha a sinkha taktak te bek mah inh, agin ngaih dan teltheih pan bekin ka um hi.\nPrevious: Mun le gam in gupna pia lo\nNext: Suangkhuk ~ Hau Za Cin\nSem nawnlo ding’ Hoih\nZolai malgawm dan (LST)\nZomi Nam Ni a munmun ah ki bawlsawm\nRIO Olympics ah Cancer natna nei leh kum 54 mi khatin Gold Medal ngah


url: =Shwepyhithar Industrial Zone pan vankham US$15.3 million manneiding kiman ~ ZD :: ZOMI DAILY\nposted on 25 February 2017 at 7:46 pm UTC+9:30 Lomkholna: Myanmar, News, Sawltak\nMyanmar, Yangon’s Shwepyhithar Industrial Zone sung aom vankikepna Warehouse khatpanin Thursday ni in palik te’n Cocaine vankham 200 kilograms (441 pounds) mankhia uh cih Myanma Alinn pan kiza hi.\nTua Warehouse anei Company te’n Cocaine vankham amuh uhciangin Police te azaksak uh kici hi. Tua Company te’n Shipping Container tungpanin Cikhum (Sugar) asuahkhiat laitak un vankham akikoih Sport Bags 7 mukhia uhhi. Amuh phetin tua Warehouse Company te’n Police te zasa pahuh cih kiza hi. Ahi zongin Myanma Alinn te’n tua Company ii aminpen pulak khialo uhhi.\nShwepyithar Township sungpan Lawmaker U Yan Aung Min in agenkhiatna ah Industrial Zone sungpan in Cocaine vankham kimankhia kici a, ahi zongin a Company ki pulak khialo cihi.\nAbeisa February 16 ni inzong palik te’n Cocaine 250 kilograms (551 pounds) mankhiakhin uh a, tua amattezong tutung mahbang in Shwepyithar Industrial Zone sungah akipua cikhum ip te nuai ah akisel cihi.\nShwepyithar Industrial Zone sungah vankham Cocaine amat uh akigawm in 450 kilograms (992 pounds) hita a, tulaitak amanzahding Market Price akituat ciangin US$15.3 Million bang manneiding cihi. Kawlgamsum in hileh 21 Billion bang hidin ghi.\nShipping Container amat masak uhpen Brazil gampan in honglut hi a, Singapore nawkmasa in tuakhitciang Myanmar Industrial Port alutpan cihi.\nRelated: Mandalay ah palik te’n Pistol, thautang honkhat, vankham honkhat mankhia\nKawlgam sungah tunai vankham kiman kiza kawikawi hi. Zogam sungzong hong siansuahvet le uhmaw. ZD Sawltak #zomidaily\nPrevious: Malaysia gamsung ah “Samsung Pay” tawh van kilei theita ~ ZD\nNext: Malaysia, Penang Bridge tungah Taxi khat meikang in mi 2 si ~ ZD


url: =Youth Combine Service Ah Sapna – FGA Tulsa\nAdmin / December 4, 2015 / FGA File\nTulsa khuapi sungah om Zomi/Kawlmi pawl tuamtuam pan in Khangno te hanciamna tawh Youth Combine Service Dec 5,2015 nitak 7:00pm pan in Full Gospel Biak Inn ah ki nei dinghi.Tua sungah Pawlpi,Biakna,beh leh phung,minam deidan lo in Khazihsung ah sanggam unau i hih manin suakta tak in Pasian Minphat khawm ziahziah ding hihang.\nPasian ongpiak Lasiam na te leh Talent tuamtuam te tawh Pasian kiphat khawmziahziah ding a,Tulsa Zomi khangthak sungah Lasiam isanggam te in zong Pasianpiak aw te tawh Pasian minphat nala ong saziahziah ding uhhi. Tua bek tham lo in Laamtuamtuam tawh zong Pasian minphat na ki neiding a hih manin akhual atual a om khazih sungah U Leh Nau akua makhempeuh in kilungtuak in Pasian minphat khawmziahziah dingin kong zawn uhhi.\nOnline Pan ongki khawmnuam te ading in Live in Youtube ah ki enthei ding hi.\nWebsite ah :http://www.fgatulsa.org/live-tv/\nYoutube ah :https://www.youtube.com/watch?v=xQiTrwalar0\nTheihsak na :Youtube pan Live in ki khah ding ahihmanin FGATulsa Live Stream App ah ki en theilo dinghi.Website ah ong hawh zaw un ciin ong thum ung.\n← CHARLIE THUNGETNA\nCarol Singing 2015 Pai nading mun leh Hunte →


url: =Cingno tawh lenna gam – 7 ~ Hau Za Cin :: ZOMI DAILY\nCingno tawh lenna gam – 7 ~ Hau Za Cin\nposted on 23 August 2009 at 9:32 am Lomkholna: Article, Hauzacin\nSumo Champion tawh khut kilen kha! :: Japan cih i a min i zak ciang Zomite lungsim ah “Japan Gal” cih hong kilang masa penpen hi. Tua pen kei adingin kapa khang pan hi a, ka pu khangah “Piantit pai” cih ahi hi. Tua pen Zomi te i tenna khuata nono pan leitung minam khangto masa te tawh i kisawhkhakna kipatna ahi hi. Japan gal pen 1937 pawl pan kipan kum 5 sung khawnga thupiang hi a, tua sungin amau galkapte mahmah Zogam hong sikto hi cih i misiamte leh lai at, thuthei te in a gen den uh hi.\nAizawl ah Zolai atsiam mahmah Pa PL Mung Naulak in Japan gal lai Zomite ciammuih khawng hong gen ciang amau inn ah ka giak zan uh gilvun na liangin ka nui uh hi. Piantit paina thu bel gina leh kicing taka kigelh (Zokam tawh) a om diam ka thei kei a, ‘gelhsa pawlkhat leh behlap ding pawlkhat omlai’ ciin a kicingzaw-a gelh dingin Japan a Nu Haukhek in a kisam teng (materials) kaikhawm khin hih tuak hi.\nTulai khangthak hun ah Japan cih i zak ciangin technology a khantoh dan uh mitkha ah hong kilang pah hi.\nA gam thu a kician zaw leh a thukzaw theite in a gen uh ciang leitung mun dangah a om hetlo khat pen Sumo Wrestler kici te hi. Hih Sumo kibuan mite pen a theite in hong gen dan in a liansa a piang hilo a, a kiliansak tawm, a kithausak tawm, a kitolsak tawm hih tuak hi. A kimawl ut sunguh kiliansak uh a, an tampipi ne in, a gil uh a, a awm uh, a phei uh, a ban uh liansak uh hi. Tua pen a kimawl ngap nawnloh uh, a pension uh ciang ci maini, a retire uh ciang annek khiam uh a, limtak in kikem in Zomi te ciacia mah pha kik uh hi. I theih ding khat pen Japan te pen mi thalian hilo a, Zomite ciacia mah a pha hilel hi.\nKa zinpi Pa Nang Lian Thang leh Nu Haukhek (Nu Man Ngaih Hau) te veng pen Sumida kici a, ‘Sumo kimawlte khua’, Sumo village cihna hi kici hi. Tokyo khuapi ka lut uh, amau vengsung ka tun uh ciang Ryoguko station ah ka kum uh ciang ka taklam vuah inn lianpi khat om deda a, Mizogam bang hi leh Community Hall hi ding hi. Tua pen Tokyo khuapi a Annual Sumo Competition kimawlna innpi ahi hi. Pa Thang in hong gen dan in ka tunma kal nih laiin kimawlna khat na zo lian uh a, November ciang zong om kik ding hi. Amau innlam zuana paisuk na vuah milim bawltawm (statue) pawlkhat ka mu pah a, Sumo Champion te lim ahi hi. Lamkabom khempeuh ah kimu thei phial hi.\nKa tunni a zingsang ciang Ngaih Anglai Ah te video shooting na lam en dinga ka pai lai un (Shinjuku station) Pa Thang tawh zingmawng in ka kuanto uh a, ama nasepna ah a boss pa tawh ka kimu kha phophot uh hi. Amah pen ama hun lai in Sumo Champion hi a, tu in sanginn nei in ama sangnaupangte Sumo kibuan dan a sinsak hi.\nAmah (amin mangngilh zel… Kasima ahi na?) tawh ka kikhutlet ma un amai ah kun in zahtakna ka pia phot vua, tua ciangin Pa Thangin hong introduce in ka kikhutlet vua, maan nihvei ka kilakpih khit ciangin a nasepna innsungah a lut kik hi. Ka hamphat dan ka nung theih kik ciang a lamdang hi. Footballer minthang mahmah David Beckham tawh kimuh ding ahaksat dan tawh akibang, tua zah a mikim in mimal a amuh mengmeng loh uh mu kha ka hih manin ka khualzinna ah ka ciamteh, ka phawk leh ka mangngilh ngei nawnloh ding thu ahi hi. Zomi mihau khat in Zomi Siamsin magazine khat sungah a gen ka phawk kik a, “zingsang tho hakte tawh ka kikhawl nuam kei hi” cih hi. Mikangte inzong ‘early bird catches worm’ ci a, a lawl te mah a hampha masa hi takpi hi. Khatvei lol sunsun!\nLeitung leh JAPAN thu a theizaw sem te hong genna ah America te in leitungah Japan mite bek thupi muh uh hi ci hi. Nasep a kuhkal dan uh, nasep hun a pelh loh dan uh, gual lelh a ut loh dan uh, minsiat a ut loh dan uh, a hoihzaw a delh tawntung dan uh… a mawk nop gamtat loh dan uh…\nJAPAN te pen a mel uh en leng Zomi cia cia mah hi lel a, feet 5 leh inches 6 kiim mah a tampen hi pawl hi. Numei zong feet 5 leh inches 2 kiim a sandan uh hi lel a, valengtual ah ka tonpih Jenifer hong dawn Ayumi bang ka liangko ciang bek khawng mah hi lel hi.\nAhi zongin, ahi zongin cih khat om hi. Ki surrender ngeilo uh hi kici hi. Khawlsan ngeilo, zo kei ning ciin tawpsan ngeilo uh a, a zawh kei leh, a tawp a tun zawh kei leh zong a tunzawhna tantan hanciam hi kici hi. Tua lungtang pen amau gam kiukna kumpi (emperor) adingin a kul hunhun a si ngam dinga a ki-ap lungsim hang uh hi aci om hi. Tua manin Japan gal ah nitumna lam gamte in Atom Bomb tawh a khuapi uh nih a densak uh, a thanem uh ciang nungta sa a inntun kik pen kumpipa maiah ding ngamlo ding ciin amau leh amau kithatlum khin hi ci uh hi. Guallel a ciah sang a gualzawhna ciangciang vuah khawl a, aban a nung-a hong pailaite in hong zop dingin nusia zaw uh hi kici hi. Tua zah a lungtang pha hi leuleu uh hih tuak hi.\nTua ahih manin a neu lingleng uh hang kuamah lau tuanlo uh a, a khuak uh taathiam den mai uh hi. Thatang tawh galdo sawm nawnlo in pilna tawh galdo sawmzaw ta uh hi. Thatang lian bel ut veve uh ahih manin 1950’s pan in sanginn khempeuh ah kumpi in Bawngnawi a duh bang vua nek ding a piak tak ciangin a khangthakte uh Basket ball kimawl, volley kimawl, world class mahmah ta uh hi kici hi. Thatanga galdo a kul leh zong thatang hat ding mi tampi a pattah uh cihna hi.\nZomi te in zong amau kiang pan i sin ding tampi om ding hi cih ka um hi. Zi dingin Japan numei hoih penpen hi ci a leitung paunak omte kigen khin man nawnlo ding ahih manin Sumo kimawlte training dan ka muh themkhat gen lai in ka hialbawl ding hi.\nZingsang tungin tho in, a na’ uh (pasal ten bel a cil uh ci lel ven maw) a tuamzo ciamciam puan teeng in a sam uh a tukvum ah zial uh a, a kawng vuah khau kikhih in Jeep Tyre luite khau khih in lampi dung ah a taipih thanthan uh hi. Galmuh leng guaktanga moto pei kaai a tai hi mai hi. A photo ka zaihte lawmte pawlkhat ka khak leh en hoih nuam mello uh hih tuak!!\nTua zawh ciang a khua-ul uh nul in, a kimawlna innpi sungah hong lut uh a, leilak zikbem sungah mi nihta in kibuan hong pan uh hi. Lawital kisi mahmah bangin tua zikbem sung pan kisawn khiat sawm in kinawk keei uh a, muhnop mahmah hi… a dangte in a gei pan en a, amau hun ciat ah tua bangin a kimawl uh hi. A pute uh a zahtak dan uh bel gensiam ding hi kei, muh in zong kician kei, theih ding te pawl hizaw inteh!\nJapan te a kimuh ciang lu su in, kun uh a, a zahtak huai dandan in tamvei, tawmvei kun hi mai in mu ing. Sumo kimawlte bang a pute mai ah kamkhat a hopih ma in zong tamvei kun sa lua mahmah mai ing.\n……Khualpu nang hi sung na tung zel maw. Hih lai ah hawhhawh nawn ken kong ci veleh. Hong pai, kel kawng ah hong na ngak ding ka hi aw. Nang zi ding ko patau lo…… cih mai sangin bel kizahtak zaw le uh kilawm!! Dr. Hau Za Cin (Phuitong Liim)\nBawlphatna: Nervous lua ka hiam nupite min ka gelhna ah khial keei ing e, Japan Zomite in nong maisak uh hong thum ing… ahang pen Nu Nial Khan Cing, Nu Thang Khan Lun cih ding kimlai Nu Vial Khan Cing, Nu Thang Ngaih Lun ci kha keei ing. Sorry. Nungakte min bel kikhial lo buang hi inteh maw… tua in hong lungnuam sak deuh e!!\nTua lo khat, gen kizom in gen vet ni. Ka zin ding lai in ZONET ah kua hiam khat in, ‘Cingno kiangah na u Thang in mangpha hong khak…’ cih dan khat kamvaikhak om a, tua pen ka gen leh bangmah hong genlo in, nui ziau ei… bang a genna hiam nang theisiam zaw dingin lamen ing. Bangmah kamvaikhak kik hong nei kei. Hih zong sorry, kamvaikhak ka gen thu hong gen hi ing ei.\nPrevious: Cingno tawh lenna gam – 6 ~ Hau Za Cin\nNext: Cingno tawh lenna gam – 8 ~ Hau Za Cin\nTulaai Leitung Thuthang Tuamtuam Updates October 10, 2015\nZogam Lalpu (Rev. Dr. Sian Za Lal) in hongnusia\nIndia gamsung khuaneu khatah numei te Mobile Phone zatding kiphallo\nZomi te Ciin thucin thuthang (1): Ngalkhawhang, Khuasia Meide, Pheisam ~ Thang Siangh


url: =BANGHANG IN LAI SIM HUAI HIAM? Agelh - Kap Za Khai (Photoh) - Laibu Saal\nHome > Thuluui/Articles > BANGHANG IN LAI SIM HUAI HIAM? Agelh - Kap Za Khai (Photoh)\nBANGHANG IN LAI SIM HUAI HIAM? Agelh - Kap Za Khai (Photoh)\nBANGHANG IN LAI SIM HUAI HIAM?\nAgelh - Kap Za Khai (Photoh)\nAhuampi in gen lehang ei Zomite pen laisim a uuk kitam lo a, lai zong thupi kisa khollo hi. Tua hangin i minam sungah lainasepna kizekai in, laigelhte leh laibu bawlte bang kisuplawh hun tampi om hi. Ahangin lai ii thupitna leh a tangzaina i theihloh man hikha dingin ka um hi. A taktakin laisimna pen a thupi mahmah nasep khat hi. Mihing khat ihih nak leh i khantoh nading leh i picin nadingin laisimna tawh lungsim leh khuak-an i zon ding ahi hi. Hiah ei Zomite bang hangin lai simsim huai hiam cih thu tawm i en ding hi.\nA. Mi khempeuh Lungsim Vitamin kisam hi\nRevd Dr. Chin Do Kham in “Ei mite (Zomite) zawnna pen sumlepaai zawnna hi loin ngaihsutna (idea) zawnna hi. Leitung hong kipia zonga bangmah suahlo ding hi hang,” na ci hi. Ngaihsutna zawnna pen lungsim le khuak zawnna pan hong piang hi-a, Dr Johnson pulakna bang hi leh “Lai sim nuam kei leng pilna (lungsim le khuak an) kinei theilo hi,” cih in i zawnna ahang bulpi hong theisak hi. Taksa pumpi’ an ding bekbek kizong a, ahi zongin lungsim le khuak an ding kizong lo ahih manin Zomite na khempeuh ah kiam in kizawng takpi hi.\nThe Art of Living a gelh France laigelh siampa Andre Maurois in “Lungsim khempeuh pen amau tawh kituak an (thahatna an-vitamin) kisam hi,” na ci hi. Himah hi. Lungsim vitamin a neilo lungsim pen thanem hi, hawm hi, pilna le ciimna theilo hi, thungaihsutna le geelna-ah peeng hi, tatsiamlo (uncivilized, wild-minded), muhkholhna (vision, dream, ambition) nei lo hi. Hihte khempeuh hongdim sak thei pen in laisimna hi. Zawnna khempeuh ah lungsim le khuak zawnna mah lauhuai pen, thudon huai pen hi.\nB. Minampi Hihna hong kiciansak hi\nMi nampi hihna sungah ngeina le lai pen a thupi pen ahi hi. Lai in ngeina kem thei, kizel sak thei, puahpha sak thei hi. Minam le ngeina a kipna le a nuntakna pen lai tawh ki-en thei a, teci ci leng zong kikhial lo ding hi. Lai neihna le simna pen minampi hihna ahi hi. Lai neilo minam pen minam picing in kiciamteh ngeilo hi. Tua ahimanin Zomite minam picing/nampi ihihna pen i neih zolai le zolai tawh kigelh le kibawl laibute in teci ahi hi. Minampite in a lai uh it uh hi: lai itna cih thu-ah gelhna, bawlkhiatna le sim tangtangna cih in a thu laigil hi. Lai simsimna pen lai a nungta saksak hi-a, a kisim lo lai pen a nungta lo lai hongsuak ding hi (eg., old Greek (NT)). Eite pen lai i neihzawh kum 100 valta ihih manin lai neihna lam-ah ki-upa pianta a, minampi khat hihna tawh laisim huai mahmah ta hi. Lai in mihing khatkia nuntakna le a huampi nuntakna hong puahpha thei hi. Tha hongpia thei hi. I hihna a mangthang loh nadingin hong kepsak hi. Tua ahih manin lai simsim huai hi. Lai sim tangtangna pen mipi lungsim neihna ahi hi (Sawl 17:11).\nC. Pilna Manpha Ahihman hi\nKawlgam laigelh siapa Phe Myint in, “Knowledge kici theihna a kikhol semsem ciangin Wisdom kici pilna hong piang hi. Laisimte adingin a thupipen letsong in hih wisdom ahi hi,” na ci hi. Pilna pen ol tak-a kingah ziauhziauh theih hilo ahihna hongtel sak hi. Hih in Pilna manphatna hong lak hi. Pilna pen zontawm kul hi. Ei adingin pilna khuk ahi laibu hoih tampi nei ihimanin laisimna tawh pilna kizong/ngah thei hi. A sangna a tung mipil mi ciim khempeuh in Pilna manphatna thei kim ciat uh a, tua pilnate pen laisimna tawh kingah thei hi cih zong thukim uh hi.\nLeo Buscaglia in, “Theihna cih pen bangzah in a neu a tawm hangin, mihingte dinmun lui pan laptoh zawhna thahatna nei hi,” na ci hi. Rev Dr Chin Do Kham kiangah “Pawlpi kem sia pawlkhatte in laibu dangte (biakna laibu ahi lote) sim kullo a cihna tungah bangci sa na hiam,” ci-in a kidot leh Siapa in, “Tua pen khial mahmah hi. Pilna pen lai sungah om hi. Laibu khempeuh sungah ci keng. Lai hoih laibu hoihte sungah hi (Grace Family Newsletter, 2011, Jan-Feb. interview by the editor).”\nAmerican (16) na kumpi ahi Abraham Lincoln in a kumpi suahma, Illinois gam, Sangamo mipite kiangah a thugenna khat-ah, “Pilna (education) pen mi khempeuh tawh kisai a thupi mahmah thuguipi hi. Mi khempeuh in a laihawl pilna ciang nei kim thei kim leng hoih hi. Tua hi leh bek i gam le gam tuamtuamte’ tangthu-te sim thei dinga, tua bang simna panin a suakta i gam ii manphatna kithei kimciat pan ding hi. Biakna le mihingziate kitel dinga, tua hangin kipakna lungsim i ngah ding hi. Pilna le amah tawh kizom thute hangin vang neihna, ciimna, ngaihsut bawlkhiatna (invention), set tawh kisai khantohnate tawh a nopci mahmah hunpi khat-ah i tun ding kal ka mu nuam mahmah hi,” a ci hi. Pilna pen manpha mahmah hi. Lai Siangtho in zong “Pilna le thu ngaihsut theihna na neih nading hahkat in (Pau 4:5).” “Na neih khempeuh na bei lawh zongin pilna zong ding (Pau 4:7),” ci hi. Pasian kiangpan hong pai pilna zong zon kul a, sang lai (education) zong zonmah a kul vive ahihna phawk den leng hoih hi.\nPasian hong piak pilna a bulphuh leitung pilna neih ding thupi hi, ci-in Dr. Do Sian Thang in gen hi. Solomon kumpipa in Pasian kiangpan a ngah pilna tawh Pasian vangliatna le a hehpihna a theihteel bangin leitung pilna tawh leitung hoihna a ngaihsun thei hi. Hih pilna nih khentuam loin gawmkhop den ding hizaw hi. Bang hang hiam cih leh a nih in ngah ding haksa bek tham loin leitungah a manpha bel ahihman ahi hi.\nD. Ei le Ei Kipantahna hi\nSengam sungah mission nasem Neil Vel Yed in Sengam sungah Khristiante tungpan in Pawlpi nuntakzia ding thu thum hong mukhia hi. Tua thum-te in;\nSelf- governing (Ki-uktawm)\nSelf- supporting (Kisiktawm)\nSelf- propagating (Kipuaktawm) cih teng hi-a, tuhun ciangin mipilte in khat behlap uh a, tua in;\nHih teng li pen Pawlpi nuntak kalsuanzia ding bek tham loin mimal khatciat ii nuntak pih ding thu hoih zong ahi hi. Gam le Pawlpi sungte ah Makai sepna, Sumlepaai zonna le zeekna, thuhilhna, cihte ah ei le ei kipattah theih ding thupi lua mahmah a, laisimna bek-in hong hisak zo pen ding ahi hi. Pilna tawh ki-uktawm, pilna tawh kisiktawm, pilna tawh kipuaktawm le pilna tawh kitheitawmna kan-a a manpha om lo ding hi. Laibu khat i sim leh pilna honkhat i ngah dinga kipattahna honkhat hong gualzo sak ding hi.\nMidangte tungah kingak pen hoih hi. Tua sangin ei le ei dingtawm zoleng hoihzaw sem lai hi. Midang tungah kingakna pen naupangvai hi a, ei le ei dingtawm theihna pen picinna ahi hi. Midangte’ vaksa in om niloh leng hun khat ciangin kipuk thei a, ei le ei kivak leng an dim semsem ding hi. Cihnopna ah ei le ei kisik zo, kivak tawmzo, ki-uk tawm zo cih ciang bekin na khempeuh hong lem (OK!) pan ding cihna ahi hi. Midangte huhna le panpihnate kisam lo cih hi masa lo a, a tawntungin midangte’ nak tawh huihdiik lo ding cihna hizaw hi. Ei mahmah in i huan sungah anteh le mehteh ciingin, ei mahmah in anhuan ngiat in ei le ei an kivak theihzawh ding pen tuhun ciangin a kisam penpen hongsuak hi.\nE. Ei le ei Pilna zonna hi\nGisbon’ genna bang hi leh, mi khempeuh in pilna namnih nei uh a, mi dangte tungpan kingah (sangkahna, tintan kahna, etc) pilna le tua sang a thupizaw in ei le ei’ zontawm pilna (laisimna, video etna pan, etc...) hi.\nPhilip Curtis in zong, “Laibusal le laibu sungpan pilna a zong tawmte pen Certificate khat peuhpeuh ii phattuam pihna a ngah loh uh hangin mi manpha hihna lam-ah Certificate nei-te sangin niamzaw tuanlo uh hi. Sepna le bawlna ah gualzawhna ngah le ngahlo cih pen Certificate neihna sangin sunglam pilna le mi mannei hihna tungah kinga zaw hi,” na ci hi.\nHun simin pongman lai a simte pen University a certificate ngahte sangin muhna le theihna, pilna le cimna, ngaihsut theihna le sep theihna ah khua-val veve uh hi. Hih in ei le ei pilna zonna ii manphatna ahi hi. eg., American mi Hugo Azelbarack pen university zong a kahngei mi hi lo na pi-in American Athet-Hluttaw dongah a kahto zo pa ahi hi. Amah’n ni khat in nai khatta pelh loin Congress laibu sal ah laisim den hi. Nasep tam ta leh tawm ta leh nisim a laisim pelhsak ngeilo hi. Kum tampi sungin laibu tampi a simna hangin theihna leh teelna tampi hong ngah a, American Thukhen mangpi a suak ciangin ama pilnate American gambup in phattuamna leh noptuamna tampi ngah lawh uh hi. Hih in ama hun zeeksiamna hangin a gahkhia gah ahi hi.\nF. Khantohna Lim Hi\nTuhun ciangin gam khat khangto leh khangto lo cih kigen ciangin “lai sim zah (Reading Rate)” in zong hong sai mahmah ta hi. Gam khat ii khantohna le ahauhnate a kiteh ciangin GDP, GNP kicih-te tawh a kiteh theih bangin Laisim zah (Reading Rate) pen zong gam khantohna tawh kikhen theilo ahina mangngilh loh ding kisam hi. Tuhun a khangto mahmah gamte en lehang a lai sim zah uh sang mahmah ahihna kimu thei hi. Lai sim kiam semsemna gam le lai sim tam semsemna gamte a khangtohzia uh kilam dang mahmah hi. A baihzaw in hi leh lai sim lo mi khat thugen le lai sim mi khat thugen pen a thusun le a thu limna kidang mahmah hi. Francis Bacon in, “lai simna in hong kicing sak hi” ci hi.\nLeitungah Israel mite pen laisim pen minam in kiciamteh hi. Amau 14 a phak nakleh nulepate in a tate laisim dingin pantah uh hi. Kum 14 tungsiah limlim in kha khat in laibu bu khatta sim hamtang uh hi. Nulepate in laibu tungah khuaizu zut in a tate uh naamsak in, tua bangin laibu pen it huai hi, ci-in tate laiuuk in lai a it theih nadingin pantah uh hi. Amau ngaihsutna ah laibu sungah pilna kikoih a, tua pilna pen suangmanpha sangin manphazaw cih hi (Pau. 3:15). International Reading Rate thukanna bang hileh, Korea mite khat in kum khat sungin laibu 11 sim hi. Piantit mi khat in kum khat in laibu 8.4 sim hi. Japan mi khat in kum khat in laibu 8.5 sim hi. Israel mi khat in kum khat in laibu 64 sim hi. Khutdawhngente nangawn laibu tawh kipelh lo uh hi, ci hi. Germante laibu tawh kithuah den uh hi. Mipil gam, a khangto gam mite in a omomna, a khawlkhawlna mun ah laisim ciatciat uh hi. Zuminia gamah kumpite in bus tuankhawm-a laisimte bus-sap la lo hi.\nG. A Thu le Ahang theih loh manin Sim kul\nBanghang in lai sim kul hiam cih leh a kulna a hang theilo ihimanin i theih nadingin lai sim a kul ahi hi. Ahang le a thu pen kizom den hi. Cina ahih manin zatui a nekkul hi. Pahtawina tampi a ngahna pen nasepna ah a cihtak man hi. Tua leh banghangin Zomite lai sim kul hiam? A kulna ahang le a thu i theihcian nai loh manin i sim kul hi. Zomite zungthuk thungaihsutna (critical thinking) lam-ah i tun zawh nailohna, minam picing ihih zawh nailohna, lung kituak lohna (a thu) pen laisim mimal kitawm mahmah in, lai tawh pilna zong kitawm mahmah in lai i thupi sim nailoh man (a hang) ahi hi. Banghangin nang lai sim kul mahmah ahiam? Na theih nopna tu-in lai sim kipan hi. A sawt lo-in a thu le ahang na thei ding hi.\nH. Teel Ding (Choice) A Tamluat Man\nI tenna leitung pen teel ding bekbek tawh kidim in, teel ding tamlua hi. Nekledawn, silhleteen, hawhna le ciahna cihte a kipanin ahoih le apha teel ding vive himai hi. Ngaihsut tawh kisai ahi zongin, zi le pasal tawh kisai ahi zongin, nuntakna tawh kisai ahi zongin, pilna tawh kisai ahi zongin, i teel ding tamlua mahmah hi. Ahoih le ahoihzaw deuh kikal, a sia pen le a sialo zaw deuh kikal cih bangte ah teelsiamna kisam hi. Pilna thu laigil in bang ahiam? Dr. Do Sian Thang’ genna ah pilna thu laigil in “teelsiamna” na ci hi: teel ding a sia nih lakpan a sia lozaw deuh teelsiamna, le ahoih nih lakpanin ahoihzaw deuh teelsiamna, cih hi.\nLeitung thu sangin kha thu teel zawkna, tawmvei sung ading sangin khantawn ading teelzawkna, a puatham bulphuhna sangin a sunglam laigil hoihna muh theihzawkna, kimlepaam donlohna panin kimlepaam kepcing nopna, Lai Siangtho simna bek panin nuntakpihna, Khristian hihna bek panin Khrih’ nungzui suahna, cih bangin ahoihzaw teelsiamna in pilna manphatna ahi hi.\nLaisimna le pilna zonna in vantunga a lenglai vasa hong matsak zawhloh hangin i lutungah bu a bawl loh nadingin hong kidalsak thei hi. I neih i theih ding leh i neih lohte lunggulh loh ding hong hilh sawnsawn lai ahi hi.\nCihsa mah bangin i nuntakna pen teel ding vive tawh kidimden a, i nuntak nak leh teel loh a phamawh vive hong suak hi. Tua bang hun ciangin bang bulphuh in teelna i nei ding hiam: pilna bulphuh in maw ahihkeh a dangdang bulphuh zaw ding? I theihkhialh loh ding thu ah, pilna bekin eite ahoih pen hong teelsak thei pen ding hi, cih thu ahi hi. Tua teelsiamna pilna pen laisimna tawh zon ding thupi hi. Teelsiamna pen simsiamna tawh kopkhawmsak ding ihi hi.\nA kuamah khempeuh pen zingthawh hun sangin nitak luphun pen pilzawk ding kisam hi. Zani a sangin tuni i pilna kibehlap huaita hi. Pilna leh theihna tawh kiuk, kido, kidemna hun sungah laisim lo, thukan loin omna pen mimal leh minam kiamsuknapi hi thei hi. Zomite minam khangcing i suah semsem nadingin pilna leh theihna, thumuhna leh ciamna kisam mahmah hi. Laisimna tawh lungsim leh khuak thahatna pia ni.\nLaibu hoih mahmah khat sim dikdek phot in.\nTua laibu sungah pilnate la siam photphot in.\nTua hi leh lai simna tunga pilna manphatna le\nlai simna manphatna na tel pan ding hi.\nhoih sam ei. lai at te.\nItem Reviewed: BANGHANG IN LAI SIM HUAI HIAM? Agelh - Kap Za Khai (Photoh) Description: Rating: 5 Reviewed By: Cinpu Zomi


url: =Republican te nah Obamacare taw kisai a 2veina lel « Nikonghong\nHome » Politic » Republican te nah Obamacare taw kisai a 2veina lel\nChief John Robert: “US congress nah abosa hun sung, Affordable care act (Obamacare) upadi ana pass sia, ngammite phatuam natu a ngaisutna hi, ngammite siatuam natu hi ngawl hi.” Ngammi 10.2 million nah Obamacare la a, tua sung pan 8.7 million nah kumpi huna average tha khat $ 272 nga hi. Tutung Republican te ii ngiimna pi sia hi huna kumpi in a piak tu awi ngawl ahikom supreme court ah appeal vawt ahi hi. Azazen Republican te in zo le, ngammi 8.7 tungah kibawlna tu in a kipia kumpi huna kipia nawn ngawl tu hi.\nNancy Pelosi (House Democrat leader): Tu ni, Supreme Court ah Obamacare nah a 2 veina ngual zawna nga hi. Hi ngual zawna sia thumann thutang ngual zawna le American innkuan te ii ngualzawna hi.\nSupreme Court member Antonin Scalia in SCOTUScare ci nick name min thak khat nga hi. SCOTUS ci ciang Supreme Court ii nickname hi. Supreme Court nah Obamacare zo sak tawntung tanah Obama-care saang SCOTUS-care ci zaw leang ci in ciamui thu a son le, John Robert nui miilmial a, Anthony Kennedy nah a muk menh ci hi.\nDemocrat Senator te ii Republican te tungah hi thu taw kisai a message sia tom thei mama hi. “It’s over” ci hi. Democrat Minority leader Harry Reid nah “Enough is enough. Let’s move on” ci hi. Obamacare upadi a sua natu a hanciam mama Nevada Democrat khat nah “Republican te Obamacare pheltham nuam a hanciam 50 vei vaal zo. A tawlngah tu kilawm mama zo, a hun uh paamai lel” ci hi. Democrat sung pan a lian bel 2na ahi, Senator Dick Durbin nah “Akizom vatel in Affordabel Care Act a sisim uh hehuai peuma hi, a sisim uh saang hi program (Obamacare) a hoi saseam tu pua tu hanciam pui zaw le dik tu ve” ci hi.\nRepublican te zong a ngaisutna uh son: 2016 ciang president kidem a sawm former Texas governor Rick perry nah a vote nga natu hi thu piang zangh. “Hi thu theampo hoi tatak a tel, pha tatak a lampui thei tu a sim tu lampui thiam, lampui pha mama ih kisam hi” (Ama le ama a kici na). President kidem a sawm dangkhat ahi Mike Huckabee nah Supreme Court ii thukhenna sia zawthawk vai taw thukhenna ci vadeap hi.\nHillary Clinton in thukhen zumpi (Supreme Court) ii thukhenna tung a lumkimna pulaak hi. Ama twitter account ah “Ih thin ih lungtang sung le ngam upadi ah thumann thudik hi ci in ih heak thu, supreme court nah ngualzawna hong piak sak hi, hi upadi taw health insurance sia ngammi theampo ii laak zawk tu a manh ol insurance hi tu hi” ci hi. Obama taw datpung a kizaih khop khat ten a, “Stand with Hillary for health care” ci in ama twitter account ah at hi.\n2016 president kitealna tum a sawm Republican pawl khat nah hi thupiang mezolna in zangh thei hi. South Carolina senator Lindsey Graham nah healthcare sia a thupi bel thubuai khat hong suak tu hi ci hi. Florida senator Marco Rubio nah, hi upadi a kiphel thap dong ka sisim tu a, ka tawlnga bua tu hi ci hi. New Jersey governor Chris Christie nah Justice Antonin Scalia ii SCOTUScare naa leang pha zaw ngawl tu ziam a ci sia dik sa hi. Tam zaw ii thukhensatna pan hong piangkhia program hi ci hi. (Upadi kip suak tu ahile zong Democrat te ii min piak Affordabelcare ahibale Obamacare ci sia peuma pai suak buale a thin nop tuak hi). Republican te in 2012 le 2014 election ah a popular ngawl Obamacare taw vote zolna nasia tatak in zangh hi.\nObama nah White House Rose garden pan hi thupiang taw kisai thu sonna vawt hi. Ama thu sonna sung pan tepte tu thu pawl khat: “Hi upadi sia om suak tu hi” “Hi thu sia naing-ngan-zi thubuai hi ngawl a, American ngammi te ii phatuamna thu hi” “hi upadi a pha saseam tu in pua tato tu ih hi hi” “this law is working”.\nSupreme Court ii khensatna taw kisai abosa hun sung ngammi te tungah thu dokna POLL: April tha sung AP (Associate Press) te ii poll doknaah, Supreme Court nah Obamacare zo sak tu a dei zakhen 56%, lel sak tu a awi zakhen 39% pha hi. Ahihang Obamacare nah a zo thong katawm ci in a um tatak ngawl zakhen 50% nai pha hi. Obamacare na support ziam ci dokna laleo ah, zakhen 27% nah ka support ci a, zakhen 38% nah ka support bua ci hi. Zakhen 34% nah ka son tu he bong ci hi.\nHi thupiang tawn in Republican pawl khat in sum zonna vawt hi. Jeb Bush nah “tu ni sia Obamacare ih sim atawpna hi ngawl hi. Kei hong kiteal le, congress sung pan ahizong, White House pan ahizong Obamacare sim citak ka sim tu a, conservative te ii dei daan healthcare system taw laih tu khi hi, hitana ka presidential campaign atu khatvei huna (one time contribution) $ 50, $ 25 ahibuale $ 10 nong piak natu hesuak hong ngen khi hi” ci hi.\n2014 May lai, panpui nei ngawl (GOP zong hi ngawl DEM zong hi ngawl) kyaw-nya le media taw kisai naseam CMAG te ii estimate vawtna bang ahile, Obamacare langpan natu TV kyawnya vawtna manh $ 445 million bangh kizangh ci hi. Obamacare atu kyawnya 1 a om sim Obamacare a langpan kyawnya 15 kivawt hi. Obamacare kyawnya taw kisai Positive:Negative sia 1:15 hi.\nIn this October, 2014 file photo, Lloyd and Shawn Turner walk near their home in Cisco\nSupreme Court nah Obamacare pom suak tu khensatna a piak a zaak ciang, central Illinois ah teang Shawn Turner a patau thai in thin muang tak in om thei pheang hi. Ama sia kum 55 pha a, cancer natna nei hi. Chemotherapy a vawt tan kul hi. A kibawl natu thasim $ 236 a piak kul a, Obamacare pan kumpi huna thasim $ 830 piak sak hi. Tu ni Supreme Court ah Obamacare nah lel zezen in hile, a kibawl natu tha sim $ 1066 ama ip sung pan a piak pai kul tu hi. Ama nah “Ka lungdam lalawm hi, keima tu bek hi bo, hi program (Obamacare) pan huna nga theampo atu ka lungdam hi” ci hi. Ama nah hibang ci lai hi “Ka pension laak ciang zak tu ka top valeng teng ka zak kul nawn ngawl tu, kibawl natu neisa lamsa teng khat zawk ciang khat mapat zuak zong kul nawn ngawl tu” ci hi.\nDoppha: A cancer survivor celebrates health law ruling\nBy thawngno in Politic, USA on June 25, 2015 .\n← From An Old Scrap Book (A century ago this time)\tLeitung Biakna Lian Te Thu (Islam) →


url: =Tuun Nu te’ Ni – FGA Tulsa\nTuun Nu te’ Ni\nKum 1872 in Boston, US ah Nute’ Ni zat ding Julia Ward Howe in ngaihsutna hong nei masa hi. Aman June 2 pen Nute Ni a zat dingin hoihsa hi. Ahizongin nute ni a phuan khia pen Ms.Ann Jarvis hi ci-in kiciamteh hi. America gam Webster,Taylor Country,West Virginia a teeng Mr.Granville Jarvis leh Mrs.Ann Marie Reeves te sung pan May 1,1864 in Ms.Ann Jarvis hong piang hi. Unau 11 pha uh a, kum 1 a phak laitak Grafton ah peem uh hi. Kum 1881 ciangin Augusta Female Academy (Mary Baldwin College), Staunton,Virginia ah laisin hi. A laisin a zawh khitciang kum 7 sung Grafton khua ah sangsia sem hi. A neu lai a kipan a nu it mahmah ahihmain a nu nasep te huh den hi. Ms.Ann Jarvis in kum 12 a phak a kipan a lungsim tawngah Nute Ni bawl ding lunggulhna nei khin hi.A nu in May 5,1905 kumin sih san hi. A nu sih khit ciangin Company ah nasep kawmin Nute itna lai (pamphlets) gelhin hawm khia zel hi.\nMay 5,1907 kum Nipi ni-in a nu sih zawh kumnih cin phawkna St.Andrews Methodist Episcopal Church,Philadelphia ah kibawl hi. Aman pawlpi upate tungah Nute tawh kisai thugenna ngen hi. A sisa nute phawkna in paakkang leh adam lai nute phawkna paaksa n mipi 500 tungah hawmkhia hi. Tua pan miten nute thupina hong thei siam zel uh hi. Kum 1909 ciangin US gam state 45, Canada, Mexico, Hawaii leh Puerto Rica te ah kizeel hi. Kum 1910 ciangin US gambup ah zat dingin Congress ah ngetna pia hi. US kumpi tungah a ngetna om bangin, 1914 May 8, in US President Woodrow Wilson in kipsakna nei hi. Tua akipan leitunga gam thupi pen American ten kumsim in May kha nipi nihna “Nute’ Ni” in zang den hi.\nNU cih kammal limlim pen a deihhuai khat hi ding hi. Bang hang hiam cih leh a zatna te ngaihsun leeng thupi hi. Hih i teenna leitung mah mah zong ‘mother earth’ kici ngiat hi. I gam India bang zong ‘ mother India’ kici in zogam pen ‘tuunnu’ Zogam’ kici ngiat hi. Pianpih pau mah mah zong ‘mother tongue’ kici hi. Nu cih kammal a thupizia kitel mah mah hi. Tate pen nute tawh tam omkhawm zaw uh ahihmanin pate sangin nute ngaizaw mai uh hi. Tua ahihmanin zong sam mun zaw uh hi. Naupang khat a kah ciangin zong ‘pa aw’ ci lo in ‘nu aw’ ci in a nu sam hi. I lungdam ciangin nu min ki lo in i dah ciangin zong nute min mah kilo kha zel hi. Papi te zong vai ciah a tun ciang un a kan masak pen uh nute mah hi. Naupangte kiangah “Na nu koiah om a hia?” ci masa pen uh hi.\nNute in tate a itna pen thupi lua ahih manin gensiam haksa mah mah hi. Mihing kam siamna tawh genkhit zawh ding hi lo hi. Mihing mit tawh ki mu thei bek panin nute itna kiteh thei lo hi. Nu ten tate a pian khiat nangin gimna naakpi takin hong thuak masa uh hi. A gil sung uah kha 10 hong paai uh hi. Khanglui ten naupaai te pen thaltang paai tawh genteh uh hi. Hi takpi hi, kamsia le uh sihtheihna hi gige hi. Tate hong pian khit kha 6 val bang nuten a nawitui uh tawh vaak lai uh hi. Tate hong khanglian in nu’ thu manglo in nute peuh ki lungkham sak thei laideep hi. Nuten a tate a khialh ciangin tai hi, bet a kuul leh zong beng mai uh hi. Ahizongin hihte khempeuh pen a tate uh hoih ding a deih luat man uh ahi hi. A tom in a it man uh kici thei hi.\nNute pen tate adingin a masa pen sangsia ahi uh hi. Bang hang hiam cih leh taten school a lut ma pek nangawn pan in nute tung pan thu tampi thei uh hi. Nu ten a tate uh thuhilh in lamman ah kha uh hi. Nute pen innkuan sung a nuamsak thei ahi uh hi. Nu a om nawn lohna innkuan sung pen hawmsuah in lunglen huai hi. Innkuan sung zong nute pil in vaihawm siam leh a nuam hi lel mai hi. Tua ahihmanin innkuan nuam a om theih nangin nuten mawhpuakna lianpi nei uh hi. Nute’ Ni hong tun ciangin nanu a nungta lai ahih leh hopih in lungdamko in. Na hih theih zah in pahtawi in lungdam sak in. Paak leh vanthak khatpeuh leisak hamtang in. Kamsiatna tawh na nu in hong sihsan khin ahih phial leh zong na nu hanah hawh in. Na nu han siangtho tak in zeem in. Tua hileh nute lungdam ding uh a, nute’ thupha kingah thei ding hi.Happy Mothers’ day!\nINDIA – 796290\nSource : Zomi Pedia\n← BANG HANG IN GILNA SE HIAM?\nSang Tuah Lungdampih na →


url: =Penang Bridge tungah mawtawhawl khat Heart Attack suakin anung a mawtaw gawikha :: ZOMI DAILY\nposted on 8 October 2017 at 8:06 pm UTC+9:30 Lomkholna: Malaysia, News, Sawltak, worlds\nMalaysia, Penang Bridge lei tungah Lorry Driver khat mawtaw ahawl laitak in Heart Attack suakvat ahih manin Accident piang cih theStar pan kiza hi. Tua Lorry Driver papen kum 46 apha khinkhat hi a, mawtaw ahawllaitak Heart Attack ahih manin mawtaw hawlthei nawnlo, Control theinawnlo in mawtaw nungkin mawk hi.\nTuaciang in anunglian ah apai Taxi mawtaw khat gawisukkha hi. George Town OCPD Asst Comm Anuar Omar in agenkhiatna ah zanni in thupiang ci a, tua Lorry Driver papen Seberang Jaya Hospital ah kipuak a, ahi zongin asawtlo in tua zato ah si cihi.\nAgawikhak Taxi Driver papen bangmah liamna omlo bilbel in suaktathei hi. Ahi zongin hih buaina hangin Penang Bridge tungah mawtaw honpikhat awkcip zihziah in, Tun Dr Lim Chong Eu Expressway dongah mawtaw dimsuk zihziah cih kiza hi. Sawltak #zomidaily\nPrevious: India ah naupang alu acinglo in suak, zatui bawltheih omlo\nNext: Leibat lohnading in kum 14 aphapan atanu numei kizuakna ah puak\nNuntakna sungah zuihhuai thu 10


url: =Gamdang tung Zomite – 1 ~ Dr. Ngul Khan Pau :: ZOMI DAILY\nposted on 17 July 2015 at 12:16 pm Lomkholna: Article, Ngulkhanpau\nGamdang tung Zomite’ tawh kisai ngaihsutna tam lo kong hawm nuam hi. Tutungin thu nam guk khawng kikum leng ci-in ka ngaihsun hi. Gamdang tung i cih ciangin a tung zo nailote’n hampha hong sa hong gal et ciangun, “Kei zong ni khat ni ciangin amau tunna tung nuam si’ng,” a cihte uh ahi hi. Gamdang i tun hun leh nuntakna, sep leh bawl i sep hun kibang lo hi. Tua hangin lungkia mahmah, hih bang ding sa leng kithawi het lo mah ding hi veng, a ci zong tampi mah om (kha thei) veve hi.\nAhih hangin Mikangte paunak ah, “Khutdawh in deihtel thei lo” cih bangin deihtel theihna dinmunah om lo i hih manin i tunna gam nuam in nuam ta kei leh nuntakzia i kisin kisam hi. Hih thugukte, kei muhna a hoih pen hi cihna hi loin, kikup ding leh ngaihsutna lamlahna dingin kong luikhia a, i nuntakna hong nuamtuamsak ding lametna leh deihna ahi hi.\n1. I phelkhai mah kipua koikoi:\nZomite’n i neu a kipat i kisil ciangin tuikeu kizangin belpi maw phelkhai maw tawh tui kidimin i kisil hi. Kisilbuk khawng tuhun ciangin i neih ciat hangin nidangin tuikhuk gei, lui gei khawngah kisil khawm ciat i hi hi. Ka neu lai a kipanin tuitawi ding keima tavuan khat in hong kikoih ahih manin phelkhai tawh tuipuak pen kei sep ding khat in ka ngaihsun hi.\nAmerica gam hong tung Zomite kiang ka hawhna khuapi tuamtuamah kisilna “bathtub” ah tui lum leh vot tung lam panin kikapsakna (shower) om ahih hangin Zomi a tamzawte’n phelkhai mah tawh tui kibuak tangtang nuamzaw uh hi. Banghang hiam cih leh i zat ngeisa bangin gamtat nuam kisa hi. Bathtub tuilum tawh dimsak a, tua sunga lum hilhial a kisil bang cidamna phatuam mahmah ding hi ven, ahih hang kizang nai mel lo hi.\nAmerica a ten zawh a sawt zo Dr. Chin Do Kham te, Dr. Chin Khua Khai te, Sia Thang Khen Pau, Ngocinthawng Suantak leh Rev. Zam King Mang te kisilna ah phelkhai zang nawn lo uh hi. I theihloh kalin America ah i ten hangin Mikangte kisil bangin kisil ding nuam a sa nai lo ihi uh hi. Kisil thu bek hi loin America gam ah tualtei nai lo, gam mi suahna zong sawt nai lo cih kimu hi. Gamdangte gamtatzia zuih ding baih lo hi. Eima gamtat ngeina paih ding baih zenzen lo hi. Ahoih lamte zuih ding i hanciam ding kisam ding a, tua ciangin ei neihsa hoihte zong i kepcing ding kisam hi.\n2. I min leh puam thu:\nPasian thugen a kong vakkhiat tu’ng (i.e. 1979) pawl in ka min ka gelh ciangin J.M. Paupu ci-in ka gelh hi. Ahi zongin ka certificate ah ka min J.M. Ngul Khan Pau ci-in kiciamteh hi. Ka min neu tawh hong kitheizaw in ka minpi tawh hong thei mi tawmzaw hi. Ka minpi tawh bang hangin mite’n hong thei lo hiam cih leh, ka neu lai panin ka pa in hong tai ciangin ka minpi tawh hong sam hi. Tua bangin min tawn a hong kisap ciangin neu lai phawk khak in om pahpah in nuam kasa kei hi. Ahi zongin ka laizawhna ciamtehna ah ka minpi mah tawh kigelh ahih manin ut in ut kei leng tua tawh College leh Lai Siangtho sang ka kah ciangin hong kithei hi. Tuhun ciangin ka minpi mah zak nuam kasazaw hi.\nPassport kong neih ciangin J.M. ci-in kigelh thei lo ahih manin Jamang ci-in ka gelh hi. Ka min hong sau deuhdeuh a, Jamang Ngul Khan Pau ci-in gamdang paina khempeuh in hong ciamteh uh hi. Tua bek hi loin, ka min Mikangte gelh danin gelh ding hi leng, Ngul Khan Pau Jamang ci a gelh ding hi. Tua sangin a kilawmzaw ding zong Ngul Khan Pau Suantak ci leng kilawmzaw dingin ka tuat hi.\nMikangte’n ka first name (min masa) hong et uh ciangin Jamang kici a, ka last name (min nunung) Pau hong suak hi. Tua hangin Lausanne Congresson World Evangelization, Cape Town ah ka min Jamang Pau ci-in na gelh uh hi. Mikang gam a tung khinte adingin hih thu i ngaihsut ding kisam mahmah kasa hi. I min tawp ah behmin i gelh loh manin ko innkuan bang “Pau” cih pen behmin in ngaihsun uh hi.\nDoctor of Missiology ka zawh lai-in ka zi Lucy Dimnu zong certificate khat pia uh a, “Lucy Pau” ci-in gelh uh hi. Hih pen hun tomcik sung a dingin ngaihsun leng phamawh kei kici thei hi. Ahi zongin America gam ah teng ding hi leng ka min Ngul Khan Pau Jamang ci-in ka ciamtehsak ding hi. Tua hi leh Dimnu leh ka tate’n min a kigelh ciangin innkuan min Jamang ci-in kigelh ciat ding hi. Dimnu Pau, Daniel Pau, Toshi Pau cih bangin kigelh lo ding hi. Zomi behmin ah Pau cih bang om ngeilo hi.\nMin i gelh ciangin i khuapihte’n hong theih mahmah hangin min neu tawh i gelh hoih kasa kei hi. A diakin hungeelna thupite, laibu sungah min i gelh ciang, lasate leh music tumte cih bang a kigelhna ah min neu tawh i gelh kheel thei leng hoih ding hi. Tua bang ciamtehhuai hun thupite ah i minpi mah zang tangtang leng hoihzaw lo ding hiam? I sih zawh ciang hansuang tungah minpi tawh gelh ding bekin min i phuah hilo hi.\nGamdang i tun khit hangin Kawlgama i hunzeekzia bangin kigamta kha thei hi. America ah sum leh pai a hauh hangun hun hau het lo uh hi. I tunna gam tawh kituakin hunzeekzia i kikheel sawm kei leh i lawhsam kawikawi ding uh hi. Mikang biakinn ah i kikhop ciangin nai khat sung khawng lapawl, thugenna leh nekkhawm bawlna zo thei uh hi. Zomite kikhopna ah ut tantan, ngap tantan cih tawh kikhopna i neih sawm pen ei a khanghamte adingin phamawh khalo thei hi. I khangnote tua bang vai ah sawt hong kikhawm lo kha ding uh hi. Tua ciangin America tung khin zo, ahih hangin kikhopna Tahan khua khawng, Tungzang khua khawng bangin hun i zeek leh kilamdang lo, ngaihsutna kikheel lo cihna hi.\nGam khangto i cihte hunzeekzia lim ngaihsut mahmah gamte hi. Hun delh uh a, phak sawm uh hi. Hun manpha takin a zang theite a nuntakna uh manpha mahmah cihna hi. Nuntakna mannei na neih nop leh na hun zatzia enpha in. I leitung nuntakna tua hunte tawh kibawl na himawk hi. “Hun motzat ken; bang hang hiam cih leh na nuntakna tuate tawh kibawl ahi hi,” cih Mikangte paunak phawkhuai hi. En hun hau lua i hih manin hun manphatna i lim ngaihsut kei uh hi.\nAhi zongin na vaipuakna hong lian semsem leh hun manphat lam na phawk ding hi. Hun i cih ciangin mikim in a kikim ciat i neih uh ahi hi. Mi pawl khat in amau hun zeekzia hih bangin hih uh hi. Nai 8 sung nasepna hun, nai 8 sung ihmut tawlngak hun, zing, suun leh nitak annekna in nai 5, tua teng zawh ciangin hun val nai 3 na nei lai hi. Tua nai 3 manphatakin na zat theih leh mi lawhcing na hi ding hi.\nI hunzeekna hong buaisak thei pawlkhatte:\nKong hawh thei ding hiam cih om se loin mi inn ah hawh thithe-te;\nTuni leh tukal sung kasep ding cih gelh khiat nei lote;\nTuni bangmah sep ding neilo ka hih manin ci a mi inn a tutute;\nSep ding omte sem sukpah loin zing ciang thai ciang ci a a koih totote;\nSep masak ding leh sep nunung ding khentelna a nei lote;\nTup leh ngim nei loin a nungtate;\nTV leh etnop tawh hun a beisakte.\nTopa in gamthak i tenna ah cidam ludamna thupha leh nuntak hunzeek siamna thupha hong pia hen. …(a ban omlai) Rev. Dr. J.M. Ngul Khan Pau\nPrevious: How far is too far? ~ Dr. Ngul Khan Pau\nNext: Ih sumzondan a maan mahhiam? ~ Deih Tung\n17 July 2015 at 2:12 pm\nLungdam ei, thuman pha nong hawm khiat..khantohna lampi tatak hi ei, ka zuih zawh ding ka hanciam na hi.\nLeave a Reply to Uappi\tCancel reply


url: =Bethel Assembly of God, Tedim biakinn tawh kisai thu Aki mangngilh (theihloh) khakding. Agelh ~ Pu Pau Za Mung - Laibu Saal\nHome > Thuluui/Articles > Bethel Assembly of God, Tedim biakinn tawh kisai thu Aki mangngilh (theihloh) khakding. Agelh ~ Pu Pau Za Mung\nBethel Assembly of God, Tedim biakinn tawh kisai thu Aki mangngilh (theihloh) khakding. Agelh ~ Pu Pau Za Mung\nBethel Assembly of God, Tedim biakinn tawh kisai thu Aki mangngilh (theihloh) khakding.\nAgelh ~ Pu Pau Za Mung\nHibang unaute in a nuntakna uh ki buppiakaa a sep nangawnuh zong, Kawlgam sungah khanlawhna in, a kuangkimh zongeilo, mit dingin a phe-leplep huih mut khuaimei bang ahi hi.\nRev. Khai Khan Suanin, Kawlpi ah tavuan ala dingin apiat ciangin, BAG, Tedimaa ama mabaan teng Rev. Gin Za Lianin tavuan ala hi.\nHih ni in, Kawlgam bek hilo, Leitung buppi aa thuthang mahmah hiaa, Kawlgam sungaa kum (26) sung galkap aanna nuai pan aa suahtakna dingaa buaina a suuk mahmah pen ni ahi hi. Hih BAG, Tedim vai leh hihni tawh a ki tuak sese zong alamdang mahmah khat aa ciapteh huai thu ahi hi. BAG, Tedim biakinn lamna ding tawh ki sai, atungaa thute khempeuh ki theihna in ki neituam ahih manin, thu neu ahihloh lamtak aki theihloh khak ding leh aki theih mah leh zong aki manggngilh khakloh ding lung hih mawh huaisa in, hamhtanghpi in ahong at ka hi hi.\nBiakna Pawlpi Pu Pau Za Mung Taangthu Thuluui/Articles\nItem Reviewed: Bethel Assembly of God, Tedim biakinn tawh kisai thu Aki mangngilh (theihloh) khakding. Agelh ~ Pu Pau Za Mung Description: Rating: 5 Reviewed By: cinpuzomi


url: =Tulaai leitung Thuthang Tuamtuam Updates August 14, 2014 :: ZOMI DAILY\nposted on 14 August 2014 at 4:14 pm Lomkholna: Khawmpau, Myanmar, News, World, Zomi\nTulaai leitung Thuthang Tuamtuam Updates August 14,2014\nPope Francis amasa peen Asia gam khualzin na kipanta\n· Pope Francis amasa peen Asia gam khualzin na kipanta a August 13, 2014 ni in South Korea gam tungta a, President Park Guen-Hye in vanleengtual ah vadawn ngiat hi. Pope South Korea atunmadeuh minutes 35 asap lian in Satan omtheinawnlo a North Korea te zang in Rocket tang 3 South Korea gamlam ngat in lawnsuk uhhi. Pope Francis peen South Korea gam RC khangno te anntan pawi ah akah kawm in upna hang a 18,19th century hunlaai a south Korea mi 124 asite zahtaakna piakawm peenpeen gam hi a, mimal 5.4 million pha in gambup milip I 10.4% ahihi.\n· Brazil gamte in maailam ah President ding a angaihsut uh leh amuan mahmah uh ahi Mr Eduardo Campos kum 49 Sao Paulo state Santos khuapi azinlaaitak khuahun siatna hang in atuanna vanleeng August 13 ni in khuasung ah kia, atuanpih mi 4, vanleeng hawl 2 tawh si uhhi. President Dilma Rousseff in Brazil gam in supna lianpi ituak hi ci in dahna thu pulaakkhia hi.\n· Switzerland gam St Moritz khuapi ah August 13 ni in zanthapaai guahzu ahihman in men kicim a khualzinmi apua meileeng khat kibung hi. Kamphatna tawh asi omsamlo in mi 6 naakliam mahmah a adang 5 zong liampha simsim uhhi.\n· Israel leh Hamas te in nithum sung kilemna amankhit ciang ni 5 sung kilemna bawlto laaiding in langnih thukimna leh taangkokhiatna August 13 ni in nei uhhi. Ataangkokhit phet un Gaza pan Rocket pawlkhat Israel gamsung tu ahihman in Israel in zong vanlamtawh tawmvei zial uha, zanlam ciangbel daiphot tadih uhhi. Kilemna aomsuak theihnading in Egypt gam Cairo khuapi ah kihosuak ding uhhi.\n· Saudi Arabia gamte in Terrorist migilo te do nading akisam bang a zatding leh adiak in Iraq gam a migilo te nuainading in UN tekiang ah $500million August 13 ni in piakhia uha, UN General Secretary Mr Ban Ki Moon in khuttung ah ap uhhi.\n· Iraq gam saklam ah amau le amau ki uk tuam ahi Kurd minamte gamteng Islam migilo pawl in nasiatak do a agam uh asuhnapan Kurd minam gaalkaap ten alehdo zawhnading un galvan kicingtak in kahuhding uha, asawtlo nai 1,2 sung in kapuakding uhhi ci in French President Francois Hollande zumte in August 13 ni in taangkokhia uhhi.\nTusung tengpeen sunlan annzong nemanlo liang in nasepnei kahihman in thuthang zanlam ah aziakaai deuh in ongsuak ahihi. Hun awng neihsunsun ihmulo liang a konghanciam ahihman in alemdandan in ongsuakding a nongtheihsiam tek nading un kongthum hi.\nPrevious: Zomi Christian tetung laikhak\nNext: Tulaitak Pope Francis South Korea ah\nVondeih Kep Ding – 97 (Dimno’ Pa)\nA zahnih in khial ing ~ JK Kam\nSingapore NUS pan Pa Pum Khan Do in M. Sc ngah lungdam pihna


url: =Bum le ai tawh kipelhna ~ Lian Tuang :: ZOMI DAILY\nposted on 7 June 2019 at 9:25 am UTC+9:30 Lomkholna: Article, Liantuang\n2006 kum in bum leng ai leng khat in ong sukha dektak hi.\n2006 kum tuk kipat ding ciangin tu laitak ka nasepna Micro station (Letsikan kici bualpi gei, Sawbua ye sen khua nisuah lam tai 17) ah zum In-charge panmun ong kipia hi. Promotion hi loin nasep kibehlapna hi zaw sa kahih manin thupi lua in ka ngaihsun kei hi. Mi 4 ka pha uh a, kei a naupang pen ka hi sawnsawn hi.\nZum nasep le inn lam ciah nading lem zaw ahih manin Tamu pan Kawlpi Micro zum (MPT) ah ka kituah hi. Kawlpi ah ka om tam zaw hi. Tamu a ka lawmte a zinsuk a zinto peuhpeuh ong bang tangtang in nuam ka ci sa mahmah uhi.\nKhat vei Tamu lawmte khat ong hawh in kikhen thei loin ka paupau uhi. Nitak amah ka khak kawmin Lansong (kamka bom) ah niangtui dawnin ka ciakciak lai uhi. Guah phinphin banah ka kiho uh laklawh ahih manin ama zin ah giak dingin ka zui vet hi. A zinte pen a pute (a nu’ nau pa) hi in a thu nuam mahmah khat na hi hi.\nTuilum hawp in a pu tawh zong ka ciakciak leuleu uhi. A pu in ka nasep vai innkuan sung vaite tampi ong dong hi. Lup ding ciangin zingciang kiallap na nek khit ciangin ciah pan in, ka tupa tawh tu zan lungmuang takin ihmu in tawlnga hithiat in ci in a kawl pasian tau mai ah ong lum sak hi. A pu pen bum le ai tawh kisai nasep tuamtuam a sem siampupi khat na hi mawk hi.\nKa lup khit phet in ka ihmu pah hi. Ahi zongin zingsang lam nai 3 pawl ciangin ka khanglo siasai hi. Ihmu kik thei nawn loin ka hak kelkal hi. A pu pen khuavak ma nai 4 in tho in a khi khinkhin hi. Amuk phunphun hi. A gamtatna khempeuh puanza kawm panin ka enen hi.\nKhuavak ciangin ka thokhia pan hi. Ka lawmpa tho nai lo ahih manin innlim ah keikia ka tu hi. Ka thawh lam a theih ciangin a pu zong lengla khan ah ong tuaksuk hi. Ihmu thei hiam, mang na nei hiam cih teng ka kiho khit uh ciangin ka naseppih lawmte min khat ong lo leklak hi. Hih pa na bangci muh hiam ong ci laizang hi.\nLamdang sa kawm in ka zum naseppihte pen kei adingin ka innkuanpihte mah hi pah hi ci in ka dawng kik hi. Pau loin tawl khat a om khit ciangin Mg Tuang aw, nang ong kem khat om a, tua hang in na vang pha mahmah hi. Tua ahih manin ken zong nang tungah bangmah kong bawl kei ding hi ong ci miau hi. Tua banah na nasepna ah zakhanna a kipan neihsa lamsa le lawhcinnate na lunggulhleh kei kiangah zong ong pai thei hi teh. Kong bawl sak thei ding hi ong ci beh lai hi.\nBangmah pau thei loin amah ka en lemlam lel hi. Ka khuasikmul tho hanhan hi. Pau awk kawmkawm in lungdam mahmah ei ka ci mualmual hi. Tua khit ciang kihei kik in a khi khin zom kik ziau hi.\nKiallap nek khit ka ciah ding ciangin a pu in Mg Tuang aw na lawmpa a om loh hang ong hawh veve lel in, inn bangin ong nei thei hi teh. Na kisap a omleh ong gen in. Na upna, na thukhualna le na gamtahzia ngeinate na khahsuah mahmah kei in, thupi sa in kong pakta mahmah hi ong ci beh lai hi.\nA pelh tentan ka hih loh hangin tu ni dongin ka hawh kik nawn kei hi. Ahi zongin khat veivei lamkal khawng ah ka kituah thei zel uhi. Cycle pai kawm sa peuh in ka ki ot san valval thei uh a, ong it bawl mahmah hi.\nTua hun lai thu ka ngaihsut kik ciangin ka panmun thak pen thupi lua ka sak loh hangin ka lawmte in a deih mahmah bek tham loin biakna kibanglo, minam kibang loin amau sangin naupang zaw le nasepna sungah kum tampi Junior zaw pa khut nuai ah a om khak uh a lungkim zo kholo uh uh na hih tuak hi.\nHih thu I gen kikna pen muh theihloh vangliatna nei tuamtuamte kiang pan Pasian ong kepna thu a gen nuam i hi hi. Kei ong susai dinga kicialte nangawn ka meltheih le ka lawm dingin Pasian in ong hei sakna thu a gen nuam i hi hi. A lamdang Pasian ong kepna ahi hi.\n(Hih thu pen kuama kiang ka gen ngei khol kei hi. Nungdeuh in Yangon pan inn lam ong ciah pak ka neu lawm Sm Nuamboih (AG pastor, Ygn) tawh kimu in kam kizom in hih thu ka gen leh mi dangte kiang gengen ve, lai in zong at ve, Pasian ong kepna lamdang lua ei ci in tha ong piak ciangin thangah in kong gelh kik ahi hi.) Lian Tuang\nPrevious: 75th D Day Landing – 6th June (They will never grow old)\nNext: 2016 pan 2020 Chin State Budget thu


url: =posted on 20 June 2015 at 11:03 am Lomkholna: Article, Khawmpau, TuunlehZua\nLeitung ah Tate itlo Pa leh Pa te itlo Ta omlo a aomphial zong kitam hetlo hi. Pate ni ongtun sim in Pa te itna ngaih thute kigen in La kisa ciat hi. Tuamah bang in Pa te ni ongtun sim in Pa te in zong Kata ten bang onggen tam bang ongbawl tam maw cin lam etna khat tawh om den uhhi.\nTua Pa te ngaklah leh lam etna lianpeen in Ka Ta nong it taktak hiam cihdotna i dawnkik na ahihi. Pa te kiang ah Pa aw ong it ing. Ongngai ing ci a laaitawh kamtawh igenna te leh I itmana lahna a neek leh dawn silh leh teen ipiakte zong itna mah hia, ahizong in tuate ciang in Pate ngaaklah mahmah nong it taktak hiam cih dotna i dawnna hilo hi.\nIpa te kiang ah Pa kei nong it taktak hiam cin dong hile hang ” Ka Ta aw kong it man in maw kaneek taangsik kongpia Kakam sung tungsa nangawn lakhia kik in nangkongpia kaduhpipi nang ongpia den kahihman in gilpi natna kangahlawh a., Ka Ta bangcih leng vaakzoding, koicih leng khagto ding cih kangaihsutsut na in ka tal tengcial khina, Kum tam nailopi in kaguaizo hi.\nEn ve kongvaak nading nisa lak ah kanasepsep na in nisa in ongkaapna kaci kasa duulkhin a, Nang kongvaak na in lupna hoih tung ah zong lumzolo singpeektung vive ah kaluplupna kathagui teng nakhin a, zong kadingtang theinawn kei hi. Ka Tapa in duhding cin Ann limtata Sa limtata nangkongpia a, kuama duhloh aduh teng kapehpeh na in ka HA teng heengmang in pulhkhinzo hi. En sin kakhe tuul kakhe nuai teng nang ading kazonna in khedapzong leizolo in puakkham khinta a khaangmangzo hi. Nang kei nong it takpi maw leh Bawi hongci ding hi.\nLungsim ngaihsut na leh Pumpi taksa siitlo a ong it i Pa te ilungsimkha tawh hopih ciat in 2015 Pa te ni zangkhawm tek ni. Thang Khawm Pauzomi\nPrevious: Delhdelh.. kua hiam i delhdelh mi\nNext: ZAM Thupuak :: 21 June 2015\nMalaysia abeisa kumpi sungah nasem mi 17,000 te ki khawlsakding


url: =Japan ah Ni tum nai tuanlo ~ Hau Za Cin :: ZOMI DAILY\nposted on 29 February 2016 at 7:00 am Lomkholna: Article, Hauzacin\nUS in leiba hau pen, China economy Japan sang khauhzaw ta, Middle East gamte in Democracy deihta uh, Europe ah multicultural system a piangthei taktak thu hilo hi… cihte kiza den hi. Bang acihnopna uh hiam? Leitung huihnung genna hilel hi.\nHih sungah ka gennop pen ahih leh Japan economy sangin China economy hong khauhzawkna hangin Japan a niam duaiduai, a kiam huaihuai cihna hituanlo hi, ci ahi. US, Japan, China ahih hunte ngai mahmah tuanlo ding uh hi.\nChina in Japan a khengtoh ni in Japanese mi 4 in US Grammy Awards ngah uh hi. Japan deu naisailo cihna hi. Hih in Japanese lungsim ah leitung holh ban ding nasep khat peuhpeuh hih ding cih Japan Gal hun pan a neih uh lungsim khauh hang hi kici hi. Japan Gal a lelh uh ciang Japanese khempeuh in na sa mahmah, minsiat huai sa mahmah uh, thangpai mahmah uh ahih manin bangci in Japan gam leh Japan mite leitung mite mai ah maipha, minpha ngahkik thei ding hiam cih a ngaihsutna uh pan – sep leh bawlna khat peuhpeuh ah a hoih penpen hiding cih lungsim khentatna nei uh hi. Sep peuhpeuh mawk seplo ding, hih ciuciaulo ding, a hoih, a manpha, a thupi penpen bek hihsawm ding cih lungsim mainawt kiguan uh hitazen hi. Tua ngaihsutna hoih in kum 40 sung bekbek in Japan gam leh Japan economy leitung theihpih dingin lamto a, US simloh ah a khangto pen a hau pen gam hong suaksak zen hi. Singapore suahtakna ngahpa Lee Kuan Yew in kum 20 sungin Singapore first world country (developed country) suaksak man hi!\nChina in Japan a makhelh hangin Japanese te lungsim ah tua kuhkalna lungsim bei tuan deksuailo hi. Tua pen a thupina uh ahi hi. Japanese te nasep kuhkal dan leh a hoih mahmah bek a deih sese na uh pen sum leh pai tawh a kilei theilo ding van manpha hi ciin kituatsak hi. Naseppih pawlkhat gitlohna leh boss gilo pawlkhat a gensiat nop uh leh Sushi nek kawm khawng in gen lel uh a, a hehna uh beisak lel uh hi. A boss pa gitloh man, a seppihte kuhkalpihloh man cih khawngin nasep lomthaw, zulhtat, hih niangnuang cih bang omsak tuan vetlo uh hi ci uh hi. A quality (a hoihna) khiam ngei vetlo uh hi. Tua manin ekbuk siangtho pen nei uh hi. Ninbua te bekbek zong a hun dik, a mun dik ah hih uh hi. Annekna phual ah zong amau a siangtho sitset hi. A van bawl neupen nangawn uh a hoihpen ding hanciam uh hi. Gift leltak zong a sungah van sangin a tuamna thupi bawlzaw phial uh hi.\nEconomy ah a delh phak uh hang China in zong Japan gam nasep hoih leh kuhkalna zahtak mahmah uh hi. US te in zong a zahtak uh minam khatbek om kici a, tua pen Japan te hi kici hi. A nasep kuhkalna uh, a hanciamna uh, a hoih bek a deihna uh mite in thupi sakpih ciat hi.\nTuhun ciang Japan van honkhat gamdang ah kibawlta hi. Ahi zongin “Made in Japan” pen kideih tuam diak hi. Taiwan ah Canon Camera ka lei lai in lawmte in “Made in China” zong om hi, “Made in Malaysia” zong om hi, “Made in Indonesia” cih zong om hi, ahi zongin “Made in Japan” tawh kibanglo hi. A vekpi in Canon bawl mah hi, ahi zongin kibanglo uh hi, hong ci uh hi. Zong na hitakpi hi.\nA beisa kum 1960 pan 1970 to kiimlai in zong Japan zong tuhun China mah bangin a van bawlte uh tolo, sawt kimanglo, man tawm, mi bawldan pan lasim (copy) uh hih tuak hi. Tua zawh ciangin a hoihpen ding ngimna, a hoih a pha bek ngimna hong nei uh a, tu hun in a hoihpen cihloh a deih nawnlo gam leh minam hong suakta uh hi. Sony leh Toyata te bang leitung kimvial a minpha ahi uh hi.\nChina a delhpha nawn kei zong a hoihzaw bek delh gam leh minam lungsim ah tuate kip peuhleh amau kham khop ding nek leh dawn piang peuhmah ahih manin a 1na, 2na, 3na, 4na ahi uh zong kilamdang tuanlo hi. Amau kham khop a bawlkhiat sung teng, amau leh amau a hoihzaw delh a, amau quality a kepzawh nak uhleh leitung khempeuh mitsuan minam leh gam hiden lai veve ding uh hi.\nPrevious: Leitung beina ~ Lian Tuang\nNext: Khingdai kikta Percel line\nMi tawh kikholh ciangin ~ Hau Za Cin


url: =Pu Billy Graham huhau-in Kammal Laigil honkhat pholhkhiatna :: ZOMI DAILY\nposted on 13 April 2018 at 8:27 am Lomkholna: Biakna, News, Pauginmang, World\nA Disclosure of Some Technical Terms on Account of the Reverend Dr. Billy Graham, [1919 ~ 2018] By Pau Gin Mang/Thomas Pau, Th.M, D.Miss\nPasian in a tuampian deuhin Pu Rev. Billy Graham zang pha mahmah hi. Hih bangin Kammal Laigil Pholhkhiatna ah, amah ka bulhna pen Mi khat Pahtawina/ Eulogy/ hi beka, Misisa khat Biakna/ Necrolatry/ hi peuh mah lo hi. Zahtak Piakna/ Obeissance/ zong bel kici thei thuah lai kha sam mah ding hi. Kum za a nungta Mipa/ Centenarian/ hi lo deuh vetse a, Kum 99 a Nungta Mipa/ Nonagenarian/ bel hi lua peuhmah i zak tek bang ahi hi.\nPu Billy pen ei Mikang ahi loten a Billy ciang bek mahin kithei ziau lela, Billy a cih ciangun Minno-a sapna/ Nickname/ hi-in a taktakin William Graham cih tektek ding hizaw lai kha ding hi. Bill Clinton ~ William Clinton cih dan khawng e! Misisa khat i hah gen pha san dihdih tak ciangin Misi Lamnaihna/ Thanatomania/ hi zaw loin Miminthang\n/Celebrity/ ahihna huhau hizaw sam hi. Ama’ pianzia tomkim takin i theihna ding leh Kammal Laigil honkhat zong i kihopsawn nopna lah hi si, ci-in hih thului bawlin, a hong pholhkhia mah ka hi hi.\nKhai leh; mi pawlkhatte Kitenpih neih ding Launa/ Anuptaphobia/ anei om thei mikmek zanzan hi. Pu Billy ahi leh kitenpih nei lua kisa-in, a zi Ruth Graham ahih manin Kiten ding Utna/ Gamophilia/ Numeite pum kihtatna/ Gynophobia/ a kipan Uham hih ding Launa/ Gerontophobia/ a kipan, nei het lo ding, zi-pasal koppih neih ding launa nei lo cih bel gen zong kul sam dia maw! Kum 99 nungta uhampi khat ahih hangin Teeksiate Kepna Inn/ Gerontological House/ Senior Citizens Nursing Home/ ah a kikeplam bangmah ka bulzakna om lian lo hi.\nHuih lak Online panin Sihkohna/ Obituary, Necrology/ i zak ciangin a kuamah tek in hawmtaan kisa hi hang. Pu Billy tukzo ding Pasian’ mizat om het lo i sakna hangin kumcing lua mi khat hi keii mai ta leh pammaih kisa lua tek ahi hi. Taksa leh kha hong kikhen petmah ta ahih manin Pu Billy pen Misisate Minkhumna/ Necrologue/ ah min a kikhum hong hi hiaihuai ta mawk hi.\nA sih nung ah a kha’ tawlngakna ding mun khamuang lua ahih ziakin Sihna Kihtat Launa/ Necrophobia, Thanatophobia/ cih Launa a neih loh manin “I don’t fear death, For to be Absent from this World is to be Present Before God,” na ci kingkeng bek lel hi.\nCi leuleu ni ci leng; Pu Billy in September 13~21, 1947 Civic Auditorium, Grand Rapids, Michigan, U.S.A. ah Cialpi/Crusade/ a na bawl masakna panin Pasian in kha’ mangthang a lomlomin mansak ding ahihna na kilang khia pah phot hi. Tua kum tek ngiat mah panin 2005 dong, kum 60 huamsungin gam 185 ah Cialpi 417 vei, mi awn 200 valte tungah Lungdamna Thu a tangkopa ahih manin a luanghawm sialna dinga sing kilem Kuang/ Casket/, hankuang a kingak a kitun’na Singkhe/ Biers/ a luanghawm tuamna Situam/ Cerements/, Siluang apua Mite/ Pallbearers/ a kipan a luang kisialna Hankuang/ Coffin/ a pua kha Mawtaw/ Hearse/ dongin Hampha/ Prerogative/ hi zen mai uh hi.\nSi-kha Mipite / Funeral Procession Walkers/ dongin hampha cih ding vive hi vek mai uh hi. Han/ Khan/ Than ah pai, si-kha cih thu i gen ciangin, pawlkhatte in Han Pum- kihtat Launa/ Coimetrophobia/ irrational fear of Cemetery om thei hi. A taktakin mipi tawh hi peuh leh tua launa pen tua zahta hi sam lo ahih manin, Khattang-a om Pum- Launa/ Monophobia/ hizaw thei kha ding hi. Misi Kihaltumna Mun/ Crematorium/ kitun dihdih loin A Kivui ngiat/ Entombed/ ahi hi. Hanmua/ Graveyard/ sung, Hankul/ Tomb/ sungah Kivui/ Buried/ ngiat hi a, thu khat panin lungkim huai pha mahmah hi.\nA Lukhungsuang/ Epitaph/ tungah Lai kikhuat/Engravement/ ngiat tawh tomkim etlawm tak mai-in: “Billy Graham Preacher of the Gospel of the Lord Jesus Christ, John 14:6” cih ki-at sitset ziau hi. Pasian tawh kinak zop lua ahihna, Lai Siangtho a lim zat luatna hangin A.D. 2000 pek lai-in KJV bu 10 bang siat khin zaw niknek sak kici ngei hi. Lai Siangtho It luat Deih luatna/ Bibliomania, Bibliophilia/ kici lungsim a nei tepawl hi taktak hi. Lai Siangtho tua zahin lim sim lim zat i cih ciangin leitungvai dana Lai Siangtho tawh Aisanna/ Bibliomancy/ lamsang tawh kisai kha sam lo hi cih, telsiam ni, hilo hia, mate!\nPawlpi pawlkhat ii zat danin, a zat tawpna zong hi ta mai ding ci a, Sihkuan Nekkhawm piakna/ Viaticum/ kineih pih lo hi. A luanghawm Zatui tawh Kibawl/ Mummy/ cih thu zong kiza lo hi. Siluang Khaanna Suangtau/ Sarcophagus/ ahi a, Misi’ Vanzatte Kepna Innpi/ Chasse/ hi ta leh Misi’ Guhsiate leh A Puante Koihna Kuang/ Reliquary/ cihte tanglai hun bang hi leh kinak vaihawm ngel lo dia maw! Misi guhte a ki -senna Mun/ Ossuarium/ ah a guhte kikoih ding cih taktak lah hong khanglui leitungvai suah zel ta hi. Banghang hiam cih leh Misi tawh Aisanna/ Necromancy, Nigromancy/ cihte pawl tawh hong kibeelpawl hong kimemat hong kitanau nuam thei pian hi.\nThukhupna lam hisak ta ni ci le hang; Misi Thusinna/ Nerterology/ ahi a, Sihna Thusinna/ Thanatology/ahi zongin Class a kah ngei cih bang hi kei ing. Tua hi a, guai aw, bangbang ahi zongin TOPA PASIAN’ angsungah minawhte tampi a tunzopen pa hi buang ta lawmlawm ahih ciangin, Sing/suang tawh kibawl/ Gisant/ Pu Rev. Dr. Billy Graham ii milimpi khat, hong kidin toh sak veva buang sam dingin gintak huai ka sa mahmah hi.\nKum 99 nungta napi Lungsim man lo Uham Natna/ Senile Dementia, Alzheimer’s Disease/ cih pian lungsimlam man lote pawl cih dan a kigen loh mahmah zong PASIAN in ngekbawl deuh hi lo hiam, ka ci nuam hi. A lunghawm tungtaangah Zahtak piakna U.S. Capitol-ah a kibawl lai-in A Thu/State Address bek dom loin Sikhakna La/Requiem mah tawh zong khakna a neih uh pen vaihawm siam sa ing.\n1. Crusade Masapen: Sept 13~21, 1947, Civic Auditorium, Grand Rapids, Michigan, United States of America\n2. Mitam a ki-appenna Crusade: Moscow, Russia, 1992, Mi 150,000 ki-ap uh\n3. Crusade hun a sawtpen: New York Madison Square Garden, 1957, Kal 16 sung sawt\n4. Crusade siim Mi atampen: Seoul Yeouido Plaza 1973, Mimal 1,100,000 in thungai uh, a kamphenpa Rev. Billy Kim (Suwon Central Baptist Church, Senior Pastor; President, Baptist World Alliance 2006 ciang term khat a sem ngeipa) a kamphente khempeuh lakah a siamin siampen hi cih, Amsterdam ‘86 ah lim gen ngutngut phapha hi. Ka Lungdam! Thangta’ Pa – Pau Gin Mang/Thomas Pau, Th.M, D.Miss\nNi dang pek pana ka zaksa thute pan\nTulai Huihlak Kisungzopna/Internet pan\nPrevious: Vondeih Kep Ding – 144 (Dimno’ Pa)\nNext: Zomi Siamsin Kipawlna – Yangon te’n Zomi te ngeina lam lahna nei\nPhone tawh kisai a thupi nam (3) ~ Job Cinpi


url: =Thumangen leh sazangkap ~ Pu Hang Khan Lian :: ZOMI DAILY\nposted on 26 August 2015 at 2:32 pm Lomkholna: Article, Hangkhanlian\nIhpu ihpa te’n, “Thumangen leh sazaangkap, aval” cih paunaak, kamciin khat nanei ngeii mah uhhi. Tua ahihleh thuman genlo ding maw? cihtawh ong kizom pahhi. Amau pen thuman gen cihding vet zong hilo in, zuau ngeilo uh hizawlai hi. Tuni dong mah Zomite azuau theikhollo hizaw hang. Zuau ding sawm masa lo hihang. Zuau lehang zong kithei phadiak hihang. “Zuau in akhaap tawn” ci-in kitheipah phadiak hi.\nThuman gen cihpen namnih omdingin ka umhi. Kuamah a sukhalo thuman leh, thuman ahih veve hang midangte selphona asuak thuman cini. Midangte selphona asuakding thuman genna pen khat veivei Topa Zeisu mahmah inzong kul sa khollo ahitam kacihtha suak simsim hi.\nBhm. cihleh pasal tawh amawh laitak aa kibantaang kaih, Jews te ngeina tawh hileh suang aa denlup ding numei nu ong kipaipihteh, Topa Zeisu in amawhnu nakawk masa zaw lo in, amawhsakte kiang ah, “Note lak ah mawhna neilo pen in suang tawh deng masa un” na cihsan masa hi. Mawhna sang kheltatna, kineihna mudah zaw, entheilo zaw hidingin ka umhi.\nEi, Zomite hilehang amawhnu mah bulphuh pah in, salpah gega kha ngelding hihang. Topa Zeisu in amawhnu hawkgawp taaigawp masalo, mimawhnu ci inlah ko lo hi. Mawh asalo zong hituanlo hi.\nMimawh kimlai ava baantaang kaih, mawhzong athuduh te kiang ahzong, “Tua ahihleh noteng misiangtho maw? Mawhna bawl ngeilo maw? “ci-in zong natawnggawp tuanlo in, aw neemtawh “Suang liik masa ding kua?” nacih san lel hi.\nCinuam, ko nuam, daaisak nuam, selpho nuam hileh/kisamsa hileh, Pasian tapa ahihna tawh amawhnu ci keini, ong kaai mipite laak aa amakai penpenpa mawhna pholaak thei mahmah ding ahihhang pholaak hetlohi.\nZomite sung ah zong khat leh khat kithei mahmah, kithei tawmpak zong hilo, khangnih khangthum bang akitheite, khangtampi ateengkhawmte himawk ihihman in ihthu kitheihsak mahmah hihang. Tuahangin zong khatpeuh in thuhoih gending ong kipan hileh ong genkhiat thuhoih ong pusuahma, akam akaat lian in agilsung ah gilzang vial bangzah kivial cih na etsak zaw ihihman in, thu gina za nawnlo, munawnlo in gilsung aa omteng amu masa zaw ihihi.\nMikhat gilzang vial bangzah ihmuh mahbang in ei mahmah zong thu khat sungding kipan lehang, midangteng in tuamah ong muhsak zel uhhi. Tua tengmah kikawi lehleh nateng in ahoih amulo, aginalo teng amu Zomite ihsuak gai hi.\nMi mal tawm lua lai ihihman in ihthu kitheilua hikha ding hihang. Tuahangin ei sang midang ihtheihngeilohte um zaw, muang zaw, pii muhzawkna lungsim a om hi aa, ataktak ngaihsun thei hilehang, midangte zong ihtheih nailoh man hi-in eiteng sang nahoih zaw tuan hetlo, na pilzaw tuanhetlo kha dinghi. Ei leh ei pen tu aa ihkimuh sakciang asia pen hita in, tuavalkaan siatna a om nawnlo ahihi.\nHihbang kacihteh, ihmawh hang phamawh kei aci kahipeuhmah keihi. Topa Zeisu in amawh numeinu kiang ah, “Nidangteh hici tat nawn ke’n” naci veve hi. Haka lam te aa ka zaak ngei khat ah, Rev. David Van Bik in Haka Lst ateei lai in khat tawh zawlta nei ahihhang Haka te’n apilna kisam uh ahihman in Lst teeisuak sak veve uh cih kaza ngeihi.\nAmahzong a khialkha bek hi-in a mipi in mawhmaina apiak amuhteh, anuntaakna beidong minam nasepna in zang aa makaipicing, azahtaak mahmah donguh hanciam suak pahhi. ci-in za ngei ing. Ahihhang pii muh pahding hilo hi. Ei lamsang numei pasal vaai ah, nambup in awlmawhna, phatmawhsakna tawmzaw ahihmel kitheilohi. (?)\n1965 kum in Falam gam, Tlau Hmun khua (Ukpi Thang Cin Lian’ khua) ah ka omngei uhhi. Pawlpi sung aa upa muan huaikhat in azipii tawh nau nei zelzel napi suakta lo in 7 bang khuai khinhi. Khatvei sangkhak sungin tua upa pa leh Pawlpi sung mah aa upa khat ii tanu ngak ngumngeek zawl tai ziau in azipi nusia hi.\nPawlpi upa nih kihelna ahihman in buaina lian mahmah aa, Tuiphumsa teng “mawhsa maw mawhsa lo” vote kikhaisak in, “mawhsalo” in zo hiau hi. Banghang aa zo cih, athu akikan kikteh, numei teng vote tawh azo na hi aa, amau paulap in, “mi pasal sut theilo ding cihpen numeite mailam khak tan nahi” naci zaw uh hihtuakhi. Eilam adingin, “zaw-aw” cihding ahihi.\nKa gennop bulpi in, tua ahihleh mawh, khial icih in bang hi aa, Amawhnu leh mawh pholaakte kua kimawh sak masa zaw aa, kua in hilhna thuak masa zaw hiam? Hih mun ah pholak cihsang selpho(sialpho) cih kammal zat huai zaw ding ka umhi.\nKhat veivei mawh kiselpho nopna om kei leh kileemna tampi kilam tuamdingin ka umhi. Kawlgam ah Ne Win in mipi tul tampi athahkhaakna in amawhna kiselpho ding alau man ahihi. Mimawhlo kuamah omlo kawmkal ah, khat leh khat kiselpho pen Topa’n deih hetlo hidingin ka umhi. Tua hang in, “thuman gen leh sazang kap” ihcihna sung ah, “thuman gen” cihpen taanglai leh tuhun ihlaakdan kibanglo hikha in ka umhi. Tuhun aa te ading in cini cile’ng, “Selpho na leh sazang kap, aval” cihding ong hidinghi.\nKei mahmah zong hihbang dante nuam kasak mahmah khat hicitciat in kua ma hilh akul hetlo, thaneem mahmahna ahihi. Kam gilo pau giapgiap kha kahihman in ZIS bangah lawmte tengin , “E’n mi zolzol in nang na not khiakhia” ong ci uhhi. Kei thatang tawh hizolo kahihman in Pasian tung thungetna tawh ka ap niloh khat ahihi. Ki zongsang baih mahmahhi. Ihcih khaakte ading khantawn manding na himawkhi.\nThuman gending pen gending mah ahihhang, gendan siamkul mahmah hihtuakhi. Innlam Biakna khawmpi delegates meeting khawng ah, inn papii te’n thu asun uhteh, kua mah lah kawk kha selo, selpho kha selo, khasia sak selo napi, kitel mahmah, mipi telsak mahmah dongin siam uhhi. Tuate pen thusun siam, gatang kaih siam hi-in, etteh huai mahmahhi.\nThuman gen ihihhang, gtn. in tutak Kawlgam galkap kumpi bang va selpho, va pholaak kha lehang ong gawl at ding uhhi. Thusun siam lehanglah ong hehpih kik bilbel dinguh hizelhi.\nHihteng ihkaihkhop kik takciang\n1. Thuman pen gending mahhi. Gen kei lehang Thu-ummi ihih thaman omlohi.\n2. Ih genteh tang genlo, selpho nopna tawh hilo in, deihsakna, hilhnopna tawh gending hidinghi. Thusun siam kulhi.\n3. Topa mahmah in mawhna mudah ahihhang kiselphona pen, amawhpa, amawhnu sang kih zaw hi.\n4. Khat veivei thuman acih eibek athei ihkisak hang mikhempeuh in zong athei, agenlo nahizaw uhhi. Adiakdiak mimal vai bang ah.\n5. Mi khempeuh amawh ciat hi-in kimawhsak tuam nading omlo hi. Mawhdan akibanglo bek ahihi.\n6. Mawh ihsakpa/nu leh Topa akiho thei khin kimlai, e’n vamawhsak lailai lehang ei ading hoih zawlo kha dinghi.\n7. Mawh ihcih zong mihingte san dan hi-in, Topa sandan thei hetlo hihang.\n8. Topa’n mimawhte thukhen ding aa leitung ah ong koih nahihtuak hetlo hi.\nHihteng pen kei leh kei thanem mahmah na tungtawn aa kamuh ahihi. Kuamah kawk nopna hilo hi. Hang Khan Lian\nPrevious: Na Pan Mun Bang?\nNext: Lehbulh Kei Ni ~ Rev. Fr. Damian Dal


url: =Puakkhawp ~ zang, Nekkhawp ~ lim, Sepkhawp ~ liau\nZogam leh Zomi adingin ih sepsa zong tampi om naven ih sep laiding tam mahmah hi. Ih Zogam ah Zomiten thu ih neih zawhna ding pen a kilunggulh tek ahi hi. Galkap leh palikte simmawhnate pan suah takna ding cihte a kipan ih lunggulh thu tampi takte a tangtunna dingin ih pankhawp a kul ahihi. CNF/CNA te tawh pan khawp ding Zomite a lunggulh tampi tak ih omlam ih muh ciangin ka khasiat bang suak ngaungau hi. Minam vai gennai kei o, biakna vai mahmah ah zong amau deihna bek mah thupisa uh hi.\nZomi pawlkhat leuleu in kipum khatna ding ahih nak leh Chin ih ci zong phamawh kasa kei hi khawng cilailai Jesu a lehhek pa tawh na kibat lam na phawk bek hiam o ci-ing. Zomi hi gige sumlepaai deih luatman khawng,za leh min deihluat man khawng a Chin ih kici zong phamawh kei acici lai Zomi ih om leh tumahmahin na lungsim na khel ta peuhin,na mai zumin na ki guiawk ding lau huai kasa hi. Nang bek hilo in nasuan leh khakte dongin maizumna thuak ding uh hi. A sawtlo in Zogam hong paallun ding a min leh za,sumlepaai deih mana Zomi a utlote na ngawn hong thuum hun uh hongtung dingin ka lamen hi. A kuama tekin thuumlo taulo takin ngak ngiungeu ni ih Zogam pallun hunding hong sawt nawnlo ding hi.\nIh lunggulhnate a tangtun dingkal haibang a ki ngak ngiungeu ahi hi. Makaite hong kihawm thoh cih hilo zaw in nong vai hawm mengmeng dinguh lunggulh man hizaw hi cih hong phawk sak ta un. Sepkhawp theih pankhawp theih lam ahih nak leh kozong ka hih zawhzahzah un pangkhawm nuam hi ung. Ih pau ih hamte,ihawsuah dante kilam dang mah leh tuate tawh buailoh ding a thupi mahmah hi. Ih kitel theihna dingin hanciam ding hanga ih kitel theihna pau tawh dam takin thugen/kiho ding hihang. Puakkhawp~zang, Nekkhawp~lim, Sepkhawp~liau a cih mah bangin ih sep ih bawlna khempeuh ah puakhawm,semkhawm diamdiam in hileng ih lungtup mual ih suah taktak ding hi. Deih sak luat mana gelh khialh at khialh a om leh kithei siamtek ni maw.


url: =LEITUNG BUP ZOMITE TUNGAH THU ZAKSAKNA - Zomi Community Network - Your Network\nPosted by Zomi Center on September 9, 2012 at 10:23am\nPianna Zogam le leitung buppi ah kikhena om kong it Zomite khempeuh tungah Leitungbup Zomi Kipawlna (Global Zomi Alliance) min tawh kong hopih hi. I biak i paai Pasian kiang panin daihna le matut zawhna thuphate note khempeuh tungah a thakin hong tungkim ciat tahen!\nPasian in mihingte hong bawl ciangin a lungnuam thei ding, a kikhawl liailiai thei dinga hong bawl a hihi. Tua bang mahin minam (race) hong bawl ciangin zong kikhawl liailiai-in, nuamsa-in a kikhenglah thei dinga hong bawl a hihi. Tua banga a pianna dingin minam khempeuh tungah Pasian in Minam Pawi (cultural festival) hong piatek hi. Lai Siangtho sung en lehang zong, Pasian in Ama’ teelsa Israel minamte minam pawi na pia-in, tua pawite a hun tun simin a kum a kumin na na bawl uh hi. Gentehna-in, Purim pawi le Paisan pawi (Passover). Hih pawite in a minam uh ki-it sakin, a khang tangthute uh phawksak dena, a minam uh kiphungvuh-in koilai, koilai tung tale-uh, minam kip suak uh hi.\nEi Zomite zong Pasian in i Minam Pawi dingin Anlaak pawi ahi “KHUADO PAWI” hong pia hi. Tuuktun khat le khat kikal ciaptehna ahih manin Zomite adingin Kum Thak Pawi zong kici thei hi. I minamte kikholh khawmna ding, kikhenlahna ding leh minam kiphungvuhna ding KHUADO PAWI a hihi. Tua pen tangtawng aa kipanin i pu i pate in a na pat khanggui kizoma i neih Zomi namte pawipi a hihi. A hun pen Khuado kha mah zong i cih pah ahi Mikang kha-in October kha le Kawl kha-in Thadinkyut kha hi-a, Calendar kha-in kha sawmna a hihi.\nTu a Zomi khempeuh tungah kong zaksaknop thu in, Zomite i omom, i tuntunna-ah tua i minam pawi ahi, KHUADO PAWI i bawl hamtang nading thu a hihi. A nuam theithei-in bawlin, tukhawm khawlkhawm-in, i biak Pasian’ tungah mimal thupha le minam thupha nget khawm dingin kong phawksak nuam hi. Taanga kipanin a ni pen a kibangin seh lian theih hi lo a, Khuado kha sung hipeuh leh, eima’ vai tawh a kituak, a kilem penpen dinga bawl a hihi.\nKong it Zomite khempeuh aw, 2012 kumin zong i minam pawipi ahi KHUADO PAWI pen na omna munmun, na tunna munmun uhah, Khuado kha sungin na na bawl nadingun itna tawh kong zasak hi.\nI biak Pasian in hih KHUADO PAWIPI tungtawnin leitungbupa om Zomi khempeuh a thakin thupha hong pia-in, hong mainawtpih kimciat tahen!\nRev. Dr. S Pau Khan En\nPDF Version Download Leitungbup Zomi Khempeuh Hopihna (Khuado).pdf


url: =Ih kaal ah guam thuukpi… (Part 3) ~ Zomi Quavadis :: ZOMI DAILY\nIh kaal ah guam thuukpi… (Part 3) ~ Zomi Quavadis\nposted on 9 November 2015 at 9:00 am Lomkholna: Article, ZomiQuavadis\nLaisiangtholui sungah David in “ Topa aw nang kiang panin ka taimang thei kei a, ka bu thei kei hi” anacih mah bangin keizong ka tuntunna munah ka lungsim vangik in hong zui den a, England kumpinu tenna Buckingham Palace kiim tengah ka lawmpa tawh sunsiah ka nek laitak nangon inzong ka lawmnu ka mangngilh thei tuan kei hi. London khuapi in a minthanpih ahi “London Bridge” tungah lam ka siauh hangin ka mitkha ah ka lawmnu luaiden veve a, Paris khuapi sunga zusai leh ansai minthangte ah sunlezan ka tutcip hangin zong kilamdang tuan lo hi.\nMinamkim phial kimna mun “Eiffel Tower” omna tualpi nihvei khe tawh ka kiimkot liang hangin bangmah in ka vei tuan kei a, ka kiim ka paam a nungak melhoih vaak hialhialte tung naleng ah zong ka mit sawtpi tu thei tuan lo hi. David in “Tuipi thukpen tawphah tungah giahphual saat in omcip mah taleng Topa aw tualai ah nang na om hi” acih pen hi kasa mahmah hi. Koikoi ka tung zongin ka lawmnu in hong nusia tuan lo hi, bang hang hiam cileh amah pen ka lungsim leh ka lungtang sung tawngah a om himawk hi. Ka lungsim leh ka ngaihsutna in ka nuntak laiteng hong taisan thei ngei lo ahihman zong hikha ding hi.\nTuabang teng tawh khakhat dek tak phial hun hong bei to hi. Zan khat ka lawmpa tawh muiciai takin ka giahna Hotel ah ka ciah uh hi. Hotel nasempa in lai-ip khat hong pia a “ Nang aa ding hi” cia hong piak zong ka sang zo kei hi. Room sung ka lut ciangin tutna nip tungah ka bok pah pikpek hi. Tua laitakin ka lawmpa in ka lai-ip ong hawnsak a, ka maiah sim dingin hong zalh khia hi. Tua laikhak sungah tomcing takin hibang danin na kigelh hi “Na lawmnu mel na muhnop lai leh nawh tak in hong ciahkik in.\nNithum zong sawt lua kha thei hi” cih thu hi. Tua ka sim khit phet in ka mit-hah hong siang pah seisai a, ka lungsim hong khanglo pah leklak hi. Ka vanteng khempeuh ka kithawi pah a, zing phalvak phet mah in ka lawmnu omna khuapi lam zuanin ka ding kheh pah uh hi. Lamkaal hamsatna tuamtuam hangin kaalkhat khit ciangin ka lawmnu omna khuapi sung ka lut zo pan bek uh hi.\nKhuapi sunga ka lawmnu innsapna zong angei na bang nawn lo a, colour zong na kilaih khin in, anuai ah vansai lian pian khat na om ta hi. Lung-am mang bangin vansai maiah ka din dildel laitakin vanzuaknu in ong hopih a ka deih hong dong hi. Na vansai tunga innsapnu a omlai hiam cia ka dot leh “A sih zawh kaal khat val khin e” hong cihsan ziau mawk hi. Awhoi le! Bangcih ding? Tawmvei sung tua vansai maiah suangmilim bangin gongaw in ka ding cip hi. Khua ka phawkkik ciangin ka zawlpa inn sung mah ka kidenna leuleu uh hi. Nithum sung ding mihai bangin ka om a, hong kiho lezong mumal om mello in dawng den hileng kilawm hi.\nKa nul ding khitui teng zong hong kang ta a, ka kapkap zongin khiatna nei nawn het lo cih ka phawk ciangin ka lupna tungpan tho khia in ka kipuah siang hi. Samsai ah ka sam metsak in, ka mukmul leh ka khamul teng zong ka kiat siang sak kiuhkeuh hi. Tua khit ciangin ka zawlpa innsung a lengla khanah tang takin ka tut kawmin Coffee ka dawn a, tualai takin ka lawmpa in “Zawl aw na lawmnu in a sihma diak in nang kong piak dingin hih ama Diary tuan vilvel in hong pia hi. Na sim dih ve” hong ci hi. Coffee kha sitset kampi khat ka dawnkik khit ciangin “Sim leng aive maw” ciin a tuamna teng lakhia in sim ka kipan pah hi.\nTua Diary sungah ka lawmnu in hong it hong ngaihna thu bekbek gelh hi. Ahizongin ….”17/7/1865- kei mailam ding bek a khual hileng na pianna Pa hong cihna teng nial in ka ut bangin, nuam i sak bangin in om suak lel ding hanga kong taisan kei ding hi. keizong lah nong theihsa mah bangin sawtpi a nungta ding ka hinawn tuan kei hi. Ahizongin nang kong it luat man in leh na innkuan min uh asiat ding ka deih loh manin, na naunu in a it a lawmngaihpa a tenpih theihna dingin …thu tampi ka khual manin nang kiangpan a kihem khia ka hi a, cikmah hun a nong it kik theih nawn lohna ding ciin kamkha pen tawh khenna thu hong gelh ka hihi.\nNa pianna pa inzong ” ka tapa na it takpi leh ama mailam ding na khualsak kul a, na khen ngam loh phamawh hi” hong cigiap hi. Nungak dangte banga siangtho leh iplah huai hilo ka hihman in ….. Itna hanga Itpente zong a khen ngam numei khat ka hihna na telni ciangin kei tungah na khasiatna, na hehna teng bei ding a, nong itna kiam thei ngei nawn lo ding hi. Hih kong itna hangin kei tungah zong na lungdam tawntung ding hi……..”\nItpen tezong Itna mah hanga hong khen ngam ka lawmnu pen pumpi tawh a nuntak sungin hih leitungah bangzah takin sia in mawhna tawh kidim hiphial mah taleh Mawhsuut in siangthopumpi sang a, sathau siangtho nilhna angah khit ciangin tawntung nopsakna Pasian angsung zuanin nuihmai takin a leitung nuntakna tawh kikhen a, tawlnga hi. Kei aa dingin thungen in hong ngak gige hi cihzong ka mangngilh ngei kei hi. (based on Alexander dumas’ story “Camellia”) …Zomi Quavadis…\nPrevious: Ka muhpak US Gamthu pawlkhat – 44\nNext: 2015 Zogam Kiteelna Result Feedback\nGermany pan khuado leh kum cin kumcin khawmpi sapna 2015\nA ngaihsut huai leh a dahhuai thutak


url: =P3 Vai heak tu kilawm ~ Thu Tatuam (Siyin News)\nP3 Vai heak tu kilawm\nFriday, November 28, 2014 Refugee Taw Kisai No comments\nUSA om khat na ama ii zi/pasal, nu le pa, To nupi/To pasal, Sungh nu/pa le tate kum 21 nuai sia zi/pasal nei ngawl laite, taseal(adopted) ci te P3 programme taw sam thei hi. A sap khat pawpo sia UNHCR card nei va teal kul ngawl hi.\nAhizong Malaysai ngam sung theng sa te in, mat-le-hen pan ki peal thei natu UN card ki sam vave hi. USA athengsa khat ii sap thei thu hi. Malaysia pan sia, Merried certificate atu buai kul ngawl hi.\nAhizong, USA theng sa khat na, Visa 93 ahibale I130 taw ngam 2 na aom, azi, atate, anu le apa , To nupi/pasal, Sungh nu/pa sam nuam le amate ii kitenna merried certificate sia atawmbel satutatory Declaration by Advocates and Solicitors anga maiding(lawyer) khat ii mintupna ki sam hi.\nUSA om AOR zumte taw December tha sung RSC pan kikuppuina nei tu ci kiza hi. Tua kikupna sung ah, Malaysia om suutpomte sia illegal ahiman, legally married certifcate nei thei ngawl hi ci thu kikuppui tu hi.\nMalaysia om sutpomte atu maa vang zawhiat le kilawm sa ing.Ngam thumna thengsa khat in ngam 2 na om alawmnu/pa aten pui ciang avai ngaang zaw tu in ki um thei hi. RSC/DHS na huan lai lawmnu/pa nei khi hi, amin, a om na le na lawmnu/pa huvau hong dok pawpo zokikna, na nei ba le na vai ngaangtuan ngawl tu hi.Hong muang ngawl zaw sap tu hi.\nKa ngeina taw kizui ka nu le pa ii dok zuu hong piak sak sa lawmpa/nu khat ka nei ci thei lete na vai ngaangbel bek tu hi. Amin le a omna na son kul tu a, banghang nangma dei papeu ngawl na nu le pa na dok zuu piaksak ziam ci thu phatak na zo kik thei tu thupi hi.\nBy: Amos Haukim (Pa Thawngpau)


url: =Kuate’n Laisiangtho simding ~ Pau Tun Thang :: ZOMI DAILY\nposted on 19 July 2013 at 10:36 am Lomkholna: Article, Biakna, Pautunthang\nNidang lai-in England kumpinu Queen Victoria kiangah African gam kumpi khat va hawh hi. Kithuah in limtak holim khawm thei uh hi. A ciah ding kuan ciangin,”Kumpinu aw, England gam thupina thusim bang hi peuh mah hiam?” ci-in dong hi. Kumpi nu in manlang takin,”Lai Siangtho hi” ci-in dawng hi. Lai Siangtho pen laibu dang khempeuh sangin manpha zaw a, Kha ading in ann leh tui hong paina naak ahi hi. Tamvei a sim ten simkik ding lunggulh semsem uh hi.\nA kibatpih laibu dang a omlohzia thei tek tek uh hi. Lai Siangtho in van inn lampi hong hilh hi. Tawntung nuntakna lampi theihlawh hi hang. Hih laibu in mawhna bawlna ding pan hong keem thei hi. Tua ahihmanin Lai siangtho sim inla, lai siangtho ki-uk sak in.\nLaibu dangte pen a sim dinga kilawm deuh a tuamin om hi. Naupangte sim dinga kilawm om in, nungak/tangval te sim dinga hoih om hi. Tua te nupi/papi leh pitek/puteek te sim dingin hoih khollo hi. Tuamah bangin picing te sim dinga hoih khempeuh naupang te adingin hoih khin khollo thei hi. Lai Siangtho pen a lamdan mah mahna khat om hi. Tua pen bang hiam cih leh mikim adingin hoih hi. Mikim huapzo ahihmanin namkim bu kici thei hi. Mi khempeuh adingin hoih hi. Mi khempeuh in Lai Siangtho sim ding kitangsam hi, bang hangin kitangsam hiam?\nKhangnote- Hinna leh Nuntakna Dingin: Khangno laite adingin ‘kei khangno lai ka hihmanin kei adingin kitangsam nai kei’ cih theih om tuan lo hi. Khangno ten mailam hun saupi tak nei lai uh ahihmanin lai siangtho ki makaih sak ding hoih hi. Tawntung nuntakna leh khamuanna na ngah theih nangin Lai Siangtho sim in.\nUpa- Sih khamuanna Dingin: Kum upa ten zong ‘ka kum upa ta ahihmanin leitungah hun sawtpi zang nawn kei ning’ cia lai siangtho sim noploh ding hi tuan lo hi. A piang masa a si masa dingin ngaihsun leeng kum upate mah a si baih zaw ding hi mawk hi. Tua ahihmanin kum upate adingin sih khamuanna neih meng meng ding hoih hi. Lai siangtho simna tungtawn in sih khamuanna ki nei thei ding hi.\nMihai- Pilna Dingin: Pilna a nei lo te adingin Lai siangtho sim ding hoih hi. Lai siangtho simna tungtawn in pilna ki ngah thei hi. Tua ahihmanin ‘kei miten hong hai bawl lua’ ciin lungkia ken. Hahkat in lai siangtho sim lecin tua hong haibawl mite sangin na pil zaw ding hi. Pilna na ngah nangin lai siangtho sim in.\nMisiam- Kiniamkhiatna Dingin: Mi siam ten zong lai siangtho a sim veve ding uh hoih hi. Bang hang hiam cih leh lai siang tho a sim loten amau a siamsak Pasian phawk lo in kiphasak thei uh hi. Ahizongin ki niamkhiat ding pen Pasian deihdan hi zaw hi. Tua ahihmanin kiniamkhiat theih nangin Lai siangtho sim kuul hi.\nMihau-Midang Hehpihtheihna Dingin: Mi haute, hau khin lel uh ahihmanin Lai siang tho sim kuul lo cih bang om thei lo hi. Paunak khat in ‘suang neu ten suang lian te nang’ a cih dan in mihing pen khat le khat aki huh ding ihi hi. Mihau te zong mi zawngte hanga hau thei ahi uh hi. Mihau ten midangte heh pih in a huh ding uh hoih hi. Tuabang thu a theih nangun Lai siangtho sim kuul hi.\nGenthei- Kinepna Dingin: Na nuntakna ah genthei liangvai kisa in hong nem ding om lo thei hi. Tuabang hun ciang na kinep nangin Lai Siangtho sim in. Hehnem siampa Jesu’n hong neem ding hi. Mihingte’ tungah na ki ngak leh bel khasiat nang tam lel hi. Tua ahihmanin Lai Siangtho sim zaw in na kisik kei ding hi.\nLametna neite-Lungnopna Dingin: Lam-etna khat peuh na neih ciang tua na lam-etna tangtung ding hi cia na lungnop nangin Lai siangtho sim in. Lai Siangtho in lungnopna hong pia thei mawk hi. Jesu muanga Lai siangtho a sim tawntung zote a lungnuam hi.\nNaseemte – Hilhna Ngahna Dingin: Naseem mi na hih leh zong Lai Siangtho sim lel in hilhna (advice) na ngah theih nangin. Lai Siangtho sungah na phattuampih theih ding thukihilhna tampi om hi. Lai siangtho sim inla, zuih dinga kilawmte zui siam in, na phattuam pih ding hi.\nThaneemte – Hatna Dingin: Thaneem mi khat in a thahat theih nangin Lai Siangtho sim leh hoih hi. Lai siangtho sungah thaneem te a thahat sak thei ding hanthotna tuam tuam tampi om hi. Lai Siangtho simna tungtawn in a thanem mi khat Pasian in tha khauh sak thei hi.\nThahatte – Makaih siamna Dingin: Thahat te adingin zong Lai Siangtho sim veve ding hoih hi. Tua Lai Siangtho simna tungtawn in makaih siamna ngah thei ding uh hi. Makaih siam lo a mawk hatna pen a phattuamna tam lo hi. Tua ahihmanin Lai Siangtho sim in.\nKiphasakte – Taina Dingin: Mi kiphasak ten Lai Siangtho sim le uh kiniamkhiatna lungsim nei thei ding uh hi. Bang hang hiam cih leh Lai Siangtho pan in taina tampi ngah thei ding uh hi. Tua pan in amau leh amau kipuahpha thei ding uh hi.\nBuaina tuakte – Khamuanna Dingin: Buaina a tuak ten a lungmuan theih nangin Lai Siangtho simta hen. Lai siangtho tungtawn in Pasian kha siangtho in khamuanna pia ding hi. Vangik pua –a gim mite lungnuam tawldam theih nangin lai siangtho sim ding hoih hi.\nTua ahih manin, Lai siangtho pen Pasian khasiangtho huhna tawh akigelh ahihmanin thu tampi kicing hi. Ei khristian te adingin Dan bu zong hi mai hi. Zuih ding leh zuih loh ding te hilhcianna om hi. Tua ahihmanin thu khat peuh Lai Siangtho tawh etkak tawntung in. Tua hileh a dik hiam cih tel takin na thei ding hi. Mi khenkhat ki khami sak in Lai siangtho sim ding thudon nawn lo uh hi. Tua bang ding hi lo in i khristian nuntakna ah i picin sem nangin Lai Siangtho sim ding kitangsam hi. N. Pau Tun Thang\nPrevious: Interview: Lasiam Nuamlek tawh holimna (Dogal Nahih Sese)\nNext: 2013 – 2015 ZOMUS makai thak kiteelna